**Alkalmi igemagyarázatok, prédikációk, versek**

**2024 január 14. Vasárnapra**

**A Baptista Áhítat igeszakaszaihoz**

**Tartalom:**

**Vasárnapi imaáhítat: Adjunk hálát azokért, akik örömmel vállalják a szenvedést Jézus nevéért! – ApCsel 5,41.**

**- ApCsel 5,41-42 Az apostolok nagylelkűsége (Charles Simeon prédikációja)**

**Bibliaóra: Szolgálatra készen – Ézsaiás 6,1-13 . Aranymondat: Zsidók 10,9b)**

**- Ézs 6,8 A misszionáriusi lelkület leírása (Charles Simeon prédikációja)**

**- És 6,6-7 Isteni vigasztalás igehirdetőknek (Williams Perkins)**

**Délelőtti istentisztelet: Mt 5,11-12 – Szenvedni Krisztusért**

**- Matthew Henry magyarázata**

**- Mt 5,10-12 Üldöztetés az igazságért (C. Simeon prédikációja)**

**- Mt 5,10 A keresztyén és az üldöztetés (Martyn Lloyd Jones prédikációja)**

**- versek…**

**Délutáni istentisztelet: Zsid 2,1-4 Ügyeljünk a Jézustól hallottakra!**

**- Zsid 2,1-4 Az evangéliumi üdvösség nagysága (C. Simeon)**

**- igemagyarázat Matthew Henry kommentárjából**

**Vasárnapi imaáhítat:**

**Adjunk hálát azokért, akik örömmel vállalják a szenvedést Jézus nevéért!**

**– ApCsel 5,41.**

**AZ APOSTOLOK NAGYLELKŰSÉGE (nemes gondolkozása)**

***Charles Simeon prédikációja***

Forrás. C. Simeon: **THE MAGNANIMITY OF THE APOSTLES, Discourse No. 1755. From: Horae Homileticae**

<https://bible.prayerrequest.com/7511-simeon-charles-horae-homileticae-commentary-21-volumes/acts/5/41/5/42/>

***Cselekedetek 5:41-42. És elmentek a tanács jelenlétéből, örvendezve, hogy méltónak találtattak arra, hogy szégyent szenvedjenek az ő nevéért. És mindennap a templomban és házaknál nem szűntek meg tanítani és hirdetni Jézus Krisztust.***

A világ történetében a nagylelkűségnek (nemes gonodolkozásnak) számos olyan példáját találjuk, amelyek csodálatot váltanak ki belőlünk, és megszégyenítik a mi alacsony szintűségünket. De kétséges, hogy egyetlen olyan példa is, amelyről a világi történelemben olvashatunk, kiállja-e a közelebbi (szoros) vizsgálat próbáját. A büszkeség és a hivalkodás volt szinte kivétel nélkül az a forrás, amelyből a pogányok legkülönösebb (nagyszerű, kiváló) cselekedetei fakadtak: és amilyen mértékben az elv rossz volt, olyan mértékben kellett következésképpen a cselekedetnek is romlottnak lennie. De az előttünk álló szakaszban az elme olyan nagyságát látjuk, amely valóban csodálatra méltó volt, és minden szempontból méltó arra, hogy utánozzuk (kövessük). Az apostolok itt bemutatott magatartásáról szólva,

**I. szemléltetjük (bemutatjuk) nagylelkűségüket.**

Az egész szellemiségük (lelkiségük) és magatartásuk ezen az alkalmon a legmagasabb fokon méltó volt magas hivatásukhoz...

**1. Örültek (ujjongtak) minden szenvedésükben Krisztusért...**

[A szegény és írástudatlan emberek hajlamosak elbizonytalanodni, ha elöljáróik jelenlétébe hívják őket, különösen, ha e feljebbvalóknak hatalmuk és hajlamuk van arra, hogy a törvény nevében elnyomják őket. De ezek a szegény halászok, amikor a legfelsőbb tanács elé idézték őket, rendíthetetlen határozottsággal védték a saját ügyüket, tanúskodtak a saját bíráik ellen, hogy ők feszítették keresztre az Urat, és arra buzdították őket, hogy higgyenek benne, mint magasztos Fejedelmükben és Megváltójukban.

Miután igazságtalanul bebörtönözték őket, és csodával határos módon kiszabadultak fogságukból, ismét beidézték őket elnyomóik elé, és ismét szidalmaktól és panaszoktól mentesen, megmagyarázhatatlan módon igazolták magatartásukat: és annak ellenére, hogy megverték őket, és még súlyosabb bánásmóddal fenyegették őket, és ezért jogos felháborodást érezhettek volna keblükben, eltekintettek mindazoktól a sérelmektől, amelyeket ők maguk szenvedtek el, és szenvedéseiket mint rájuk ruházott megtiszteltetést fogadták, dicsőítették érte Istent, e nagy megtiszteltetésre teljesen méltatlannak tartva magukat. ]

**2. Megingathatatlanul és fáradhatatlanul kitartottak a kötelességük útján...**

[Bár jelenleg dicsekedtek a szenvedéseikben, várható volt, hogy ezután nagyon óvatosak lesznek, nehogy kitegyék magukat üldözőik növekvő haragjának. De jól tudták, hogy Jézus Krisztus a világ egyetlen Megváltója, és hogy mindenkinek örökre el kell pusztulnia, aki nem hisz benne. Ezért nem vesztegették az időt, hanem azonnal folytatták munkájukat mind a nyilvánosság előtt, mind a magánéletükben. Kijelentették, hogy Krisztus halála engesztelést jelentett a bűnért; bizonyságot tettek feltámadásáról és mennybemeneteléről, hogy folytatja munkáját a mennyben; és teljes, ingyenes, örök üdvösséget hirdettek mindazoknak, akik hisznek az Ő nevében. Ez volt az a visszataszító (megvetett, üldözött) tanítás, amelyet tilos volt hirdetniük: de ők ebből az egy elvből indultak ki s ehhez igazodtak, hogy "inkább Istennek, mint az embereknek kötelesek engedelmeskedni”, és elhatározták, hogy inkább a végsőkig elviselik a szenvedéseket, üldöztetéseket, mintsem hogy letérjenek a kötelesség útjáról, vagy lazítsanak a halhatatlan lelkek üdvösségéért végzett tanításban és fáradozásaikban.

De nem annyira a kitartásukat csodáljuk, mint inkább azt ***a lelkületet és tartást, amellyel a megpróbáltatások egész ideje alatt viselkedtek:*** legyőzhetetlen szilárdságról tettek tanúbizonyságot, de ingerültség, harag, hivalkodás és panaszkodás nélkül. Nem önszántukból cselekedtek, hanem Uruk iránti buzgóságból és embertársaik iránti szeretetből; és dicsekvésük nem abból a büszke önhittségből fakadt, hogy ügyük mártírjai, hanem abból a meggyőződésből, hogy Krisztusért bármit is elszenvedni a legnagyobb megtiszteltetés, amit halandó embereknek adhat Isten; mivel ez alkalmat adott nekik arra, hogy kinyilvánítsák Krisztus iránti szeretetüket, és hasonlatossá tette őket az ő áldott képmásához].

Mivel ilyen példát mutattak nekünk, szeretnénk

**II. Utánzásra (követésre) ajánlni nektek.**

Nekünk "azoknak a követői kell lennünk, akik hit és türelem által öröklik az ígéreteket". Ezért hadd ajánljam követési példának nektek: azt az *elvet*, amelyből kiindulva cselekedtek, azt az *elszántságot*, amellyel ennek az elvnek engedelmeskedtek, azt *a szemléletet*, ahogyan a szenvedésekről vélekedtek, amelyeket el kellett viselniük, és azt a *módot, ahogyan elviselték azokat*.

Hogy mindannyian hasonlíthassunk rájuk,

**1. Szerezzük meg azt a Krisztus iránti szeretetet, amely a szívüket uralta, és vezérlő elv volt mindebben...**

[A Krisztus iránti legfőbb szeretet nélkül hiába reméljük, hogy az isteni életben bármilyen kiváló szintet elérjünk, sőt abban bármilyen valódi megtapasztalásra is eljussunk. Soha nem leszünk hajlandók sokat elviselni érte, még kevésbé leszünk képesek dicsekedni az érte való szenvedésben és szégyenben, ha a szívünk nem ég az iránta való szeretettől, annak tudatában (válaszként arra), amit értünk tett és szenvedett. Ez tehát az első dolog, amire törekednünk kell: tegyünk szert Krisztusnak mint megfeszített, feltámadt és felmagasztalt Megváltónknak ismeretére, és szeretetének kényszerítő hatása alatt szenteljük magunkat teljesen az ő szolgálatának].

**2. Legyünk hozzájuk hasonlóan állhatatosak Krisztus akaratának való engedelmességünkben -**

[Sok olyan dologgal fogunk találkozni belülről és kívülről egyaránt, amelyek veszélyeztetik Krisztus iránti hűségünket. De nem szabad engednünk, hogy bármi is eltérítsen bennünket a kötelesség útjáról. Kormányzóinknak valóban hűséggel tartozunk minden törvényes dologban; de ha parancsaik ellentétesek Isten parancsaival, akkor nem lehet kétséges, hogy kit kell előnyben részesítenünk, és kinek a tekintélyének kell engedelmeskednünk. Ezért egyaránt fel kell fegyverkeznünk a *belső kísértés* csábításai és a *külső üldöztetés* rémségei ellen; és szívünkben szilárd elvként kell rögzítenünk, hogy semmilyen tényezők, semmilyen körülmények sem akadályozhatják meg Isten iránti kötelességünket].

**3. Ahelyett, hogy rettegnénk a kereszttől, tekintsük megtiszteltetésnek, hogy szenvedhetünk Urunkért...**

[Előbb vagy utóbb keresztet kell viselnünk, ha Krisztus követői akarunk lenni. Lehet, hogy egy ideig megkíméltetünk; de "mindazoknak, akik istenfélő módon akarnak élni Krisztus Jézusban, üldöztetést kell szenvedniük". Senkinek sem szabad szégyellnie a keresztet; hanem ahogyan Mózes és a régi idők minden szentje Krisztus gyalázatát dicsőségnek, és a Krisztusért való veszteséget nyereségnek tekintette [Zsid\_11:26; Zsid\_10:34.], úgy kell örülnünk és ujjongjunk örömünkben nekünk is, ha méltónak tart Isten minket arra, hogy bármit is elviseljünk áldott Urunkért [Mt\_5:10-12. 1Pe\_4:12-16.]. Az érte való szenvedés úgy jelenik meg, mint egy különleges kegyelem, amelyet Isten Krisztusért adományoz nekünk; egy olyan kegyelem, amely olyan szinten áll, ha nem magasabb rendű, mint maga az üdvösség ajándéka [Fil\_1:29.]. Ebben a fényben tekintsünk tehát a keresztre; és akkor vidáman vesszük fel, és rendíthetetlen állhatatossággal viseljük].

**4. Különösen akkor vigyázzunk a lelkünkre, amikor üldöztetésben vagyunk-**

 [Nem könnyű dolog egyesíteni a szilárdságot és állhatatosságot a szelídséggel és a szeretettel. Egyrészt fennáll a veszélye annak, hogy engedünk a megfélemlítésnek, másrészt annak, hogy engedünk a dühös, panaszos, hivalkodó vagy bosszúálló lelkületnek. Ezért talán jó, ha gyakran elénk állítjuk áldott Urunk és apostolainak példáját [1Pe\_2:20-23. 1Kor\_4:12-13.], hogy kövessük a nyomdokaikat, akik az átkokért csak áldással válaszoltak, és a dacos üldözésekért csak buzgó imákkal. Kötelességünk egészét egyetlen rövid, de átfogó mondatban foglalhatjuk össze (Isten írja be mindannyiunk szívébe!): "Ne győzzön le a gonosz, hanem győzd le a gonoszt jóval [Róm\_12:21.]."].

<https://bible.prayerrequest.com/7511-simeon-charles-horae-homileticae-commentary-21-volumes/acts/5/41/5/42/>

**Bibliaóra:**

**Szolgálatra készen**

**– Ézsaiás 6,1-13**

**Aranymondat: Zsidók 10,9b)**

**A MISSZIONÁRIUSI LELKÜLET LEÍRÁSA**

***Charles Simeon prédikációja***

Forrás: C. Simeon: A MISSIONARY SPIRIT DESCRIBED, Discourse No. 867. From: Horae Homileticae

*Ézs\_6:8. Hallottam az Úr szavát, mondván: Kit küldjek, és ki megy el értünk? Akkor azt mondtam: Itt vagyok én, engem küldj!*.

A korábbi korszakokban Istennek tetszett kinyilatkoztatni akaratát az embereknek, néha álmokban, néha látomásokban, néha pedig hallható hangon, mint amikor egy ember beszélget a barátjával: és ezeket a módszereket különösen akkor biztosította, amikor valamilyen különleges hivatalt akart rájuk bízni, vagy valamilyen rendkívüli szolgálatra akarta őket alkalmazni. Isten szándéka az volt, hogy Ézsaiás prófétát fájdalmas feladatra küldje; olyan feladatra, amelyet, ha csak a saját érzéseire hallgat, nagyon nem szívesen hajtana végre. De hogy felkészítse erre, Isten látomást nyújtott neki a mennyei világ dicsőségéről és boldogságáról. A látomás helyszíne a templom volt, amelyben Jehovát, az Atyát, a Fiút és a Szentlelket imádták. Egyúttal biztosítékot kapott szívében arról, hogy alkalmas a munkájára, és hogy Isten elfogadja szolgálatát: és ez olyan állapotba hozta, hogy Isten legelső kérdésére, hogy kit küldjön hírnökként a népéhez, felajánlotta magát a szolgálatra, készségesen és vágyakozva vállalt bármit, amivel Istenét tisztelheti, és Megváltóját dicsőítheti.

Most magáról a látomásról nem szólok. Figyelmeteket szeretném irányítani,

**I. A tett javaslatra (ajánlatra, kérdésre)**

[Elsősorban a javaslat (kérdés) kizárólag egy olyan megbízatásra vonatkozott, amelyet Isten a népéhez szándékozott küldeni. És ebből a szempontból joggal alkalmazható minden olyan elhívásra, amely az evangélium szolgálatának vállalásáról szól, akár a saját hazánkban, akár külföldön [Megjegyzés: Itt némi párhuzamot lehet vonni az adott alkalom és bármely más, különlegesebb megfontolásra váró alkalom között]

De tekinthetjük úgy is, hogy az elhívás mindannyiunknak szól, nem arra, hogy lelkipászori szolgálatot vállaljunk, hanem arra, hogy Istennek szolgáljunk általános engedelmességgel: “Ki akarja teljesíteni akaratomat, és ki akarja magát nekem szentelni?" - - Ezt a megtiszteltetést Isten kész átadni mindazoknak, akik hajlandóak elfogadni: és ha valóban az Ő szolgálatára akarunk vállalkozni, akkor világítótornyokká tesz bennünket a világban, és figyelővé (vigyázókká, őrállókká) mindenki számára körülöttünk - - - -

Az ilyen ajánlatok, mint ezek, gyakoriak a Szentírásban - - - és feltételezhetjük, hogy most nekünk is szól a felhívás, magának Istennek a nevében és parancsára - - - -].

Figyeljük meg az így tett javaslatra (felszólításra)

**II. Az adott választ.**

Ezt is úgy tekinthetjük, mint a prófétai hivatal elfogadását. És lehetetlen, hogy ne csodáljuk Ézsaiás ezzel kapcsolatos magatartását, amikor ***habozás és fenntartás nélkül*** ajánlotta fel magát Istennek. Itt nem kérdezősködött arról, hogy mi az a bizonyos hivatal, vagy hogy milyen nehézségek kísérik a betöltését. E szent ember számára elegendő volt, hogy Isten akaratának teljesítésével foglalkozzon; és hajlandó volt minden képességét és minden erejét ennek a szolgálatnak szentelni [Megjegyzés: Ha itt a missziók témájával foglalkozunk, helyénvaló lenne rámutatni, hogy minden ilyen szolgálatra jelentkezőnek rendelkeznie kell azzal a hajlandósággal, amelyről itt tanúbizonyságot tett a próféta] - - -

De ha úgy vesszük a javaslatot (felszólítást), hogy *általánosságban* szolgáljuk Istent, akkor itt láthatjuk, hogy milyen lelkületet kell ápolnunk. Fel kell ajánlanunk magunkat Istennek, hogy szolgáljuk őt,

**1. Azonnal -**

 [Nem szabad késlekedni; nem szabad várni egy alkalmasabb időpontot. Nem szabad kételkednünk abban, hogy képesek leszünk-e mindazt megtenni, amit megkövetel tőlünk; hanem biztosra kell vennünk, hogy Isten képessé tesz minket arra, hogy teljesítsük mindazt, amit érte vállalunk, és sikeres eredményt ad törekvéseinknek - - -].

**2. Fenntartás nélkül -**

[Nem szabad meghátrálnunk semmilyen munkától, és nem szabad haboznunk semmilyen áldozathozatal felvállalásától. Magát az élet elvesztését sem szabad veszteségnek tartanunk, sőt, inkább nyereségnek tekintenünk egy ilyen ügy érdekében (mint elvetett gabonamagot) - - - - Istenért élni vagy Istenért meghalni egyformán kívánatosnak kell tartanunk, ha csak Isten akarata teljesülhet bennünk, és az Úr Jézus Krisztus felmagasztaltatik [Csel 20:24. Fil 1:20-21.] - - - -].

De különösen szeretném felhívni a figyelmeteket arra, hogy,

**III. Az a *Mi* különleges kötelességünk, hogy kövessük a próféta példáját -**

A látomásban azt találjátok, hogy a próféta Krisztus dicsőségének fényes megnyilvánulásával volt megajándékozva: Szent János ugyanis erre utalva ezt mondja: "Ezeket mondta Ézsaiás, amikor látta dicsőségét, és beszélt róla [Jn 12:41.]", vagyis Krisztusról beszélt. Azt is látni fogjátok, hogy a munkájához való segítséget megígérte neki: mert úgy tűnik, hogy az élő szénnek a szájára való helyezése arra is szolgált, hogy erről biztosítsa őt [Vö. Jer\_1:9 és Csel\_2:3.]. Mindezeken túlmenően a Megváltó áldozata által Isten megbocsátó szeretetének érzete is a lelkére lett alkalmazva (betöltötte): mert az égőáldozati oltárról levett élő szén világosan jelezte az érte felajánlott engesztelés és a számára biztosított bűnbocsánat közötti összefüggést. De semmiben sem maradunk el mi sem a neki juttatott kegyelmektől: sőt, inkább úgy tekinthetjük, hogy minket is megajándékozott Isten

**1. Krisztus dicsőségesebb kinyilatkoztatásaival.**

[Bármennyire is fényes volt az a látomás, messze alatta maradt annak, amit mi az evangéliumban kaptunk. Ott úgy látjuk Krisztust, mint "Atyja dicsőségének fényességét, és személyének kifejezett képmását" [Zsid\_1:3.]; igen, látjuk "Isten egész dicsőségét Jézus Krisztus arcán ragyogni" [2Kor 4:6.]. - - -]

**2. A Lélek bőségesebb közléseivel -**

[A kegyelmet bármilyen mértékben is kapták a törvény alatt egyes kivételes személyek, mint Dávid, Ézsaiás, Dániel és mások, a Szentlélek kiáradásai nagyon kicsik és részlegesek voltak azokhoz képest, amelyek a keresztyén egyháznak adattak: így egyikünknek sem kell a legnagyobb munkától vonakodnia; hiszen a leggyengébb igaz hívő is mondhatja: "Mindent megtehetek Krisztus által, aki megerősített engem [Filippi 4:13.]."].

**3. Bűneink bocsánatának biztosabb biztosítékaival -**

[Kétségtelen, hogy a látomás, és az az egy ígéret, amelyet benne kapott, elegendő volt ahhoz, hogy kielégítse (megnyugtassa) a próféta elméjét. Az Újszövetségben azonban számtalan ígéretünk van, "rendkívül nagy és drága ígéretek"; olyan "nagyok", hogy minden elképzelhető állapotot felölelnek; és olyan "drágák", hogy az isteni természet részeseivé tesznek bennünket [2Pe\_1:4.], és "betöltenek az Isten egész teljességével" [Ef\_3:19.]. Nem habozhatok azt mondani, hogy ha bármely igaz keresztyénnek az a választási lehetőség kínálkozna, hogy vigasztalásul a prófétának adott *személyes* és *sajátos* ígéretet kapja, vagy pedig az Újszövetség *tág és általános ígéreteit* kapja támaszként, akkor jól tenné, ha azokon a *tágas ígéreteken* nyugodna, amelyek vállalják, hogy "*mindenféle bűn* megbocsátatik az embereknek", és hogy "mindenki, aki hisz, megigazul mindenből"].

***Mondd hát, nem vagyunk-e mi kötelesek utánozni a prófétát abban, hogy átadta magát Istennek?***

[Kétségtelen, hogy ha a kegyelmek, amelyekről biztosítva lettünk, az engedelmességre ösztönöznek, akkor nekünk, akik ilyen rendkívüli (isteni) kegyelmeket kaptunk, "egész önmagunkat élő áldozatként kell bemutatnunk (odaszánnunk) Istennek, ami, mivel szent és kedves, egyben igen ésszerű szolgálat is [Róm\_12:1.]". - - -]

Végezetül talán helyénvaló lesz válaszolni arra a kérdésre, amely valószínűleg felmerül sokakban: ***Honnan tudhatom, hogy egy bizonyos elhívás valamely különleges szolgálatra valóban az Úrtól származik-e?***

[Készséggel elismerem, hogy ezt a kérdést nagyon nehéz eldönteni. Egyáltalán nem nehéz megállapítani, hogy mindannyian arra vagyunk hivatottak, hogy Istennek szenteljük magunkat. A nehézség azokkal a bizonyos cselekedetekkel kapcsolatban van, amelyeket csak kevesektől követel meg Isten. És itt azt kell mondanom, hogy *nem lehet olyan szabályokat adni, amelyek minden esetre érvényesek lennének; és* *talán olyan szabályokat sem, amelyek minden elmét tökéletesen kielégítenének*. És valószínűleg ahelyett, hogy közvetlen választ adnánk a kérdésre, a legjobb válasz az lesz, hogy **óvatosságra** intünk az elme azon működésével szemben, amely az ügy teljes megoldását oly nehézzé teszi. Mózes, mint tudjuk, elhívást kapott, hogy menjen a fáraóhoz, és vezesse ki az Úr népét Egyiptomból. E hívással szemben pedig arra hivatkozott, hogy ő maga *méltatlan egy ilyen hivatalra* [2Mózes 3:11.]; meg arra, hogy *valószínűtlen, hogy sikerrel járna* a kísérletében [2Mózes 4:1.]; meg arra, hogy ő maga teljesen *alkalmatlan* a rábízott munkára [2Mózes 4:10.];" és arra, hogy azt *valaki másra* kellene átruházni [2Mózes 4:13.]". Sőt, a kevésbé nehéz munkában szerzett saját *csalódási tapasztalatát* hozta fel, mint biztos okot arra, hogy azt feltételezze, hogy szükségszerűen kudarcot kell vallania egy sokkal nehezebb feladatban [2Mózes 6:12.]. [N.B. Mindezeket a szakaszokat a 2Mózesből idézzük; mert valójában éppen ezek azok a kifogások, amelyeket a *hamis alázat* mindig sugall]. De mik voltak ezek az ellenvetések? Valójában *csak megannyi kifogás volt*, amit azért sürgetett, hogy elfedje saját makacsságát a munka vállalásához. Ha abban a lelkiállapotban lett volna, amelyről a próféta a szövegemben beszámol, mindezek a nehézségek eltűntek volna; és úgy látott volna munkához, mint Pál, aki "nem volt engedetlen a mennyei látomásnak", hanem "azonnal hirdette a hitet, amelynek elpusztításán addig a pillanatig fáradozott". Ezért mindenkinek, aki választ szeretne kapni a feltett kérdésre, azt mondom: ***töltsd el lelkedet Krisztus iránti szeretettel; és ez tízezer nehézségre választ ad, és arra kényszerít, hogy minden olyan dologban részt vegyél, amellyel a Megváltó országát előbbre lehet vinni a világban.*** A te Uradra és Megváltódra fogsz támaszkodni "a neked elégséges kegyelemért" [2Kor 12,9.], és számíthatsz arra, hogy "erőt kapsz a te napjaidhoz képest " 5Móz 33,25.].

Ami a kifogásokat illeti, amelyekkel visszatarthatjuk vagy késleltethetjük önmagunk általános odaszentelését Istennek, azok hiábavalók, és értelmetlenek. Ne gondoljátok, hogy egy pillanatig is megállják a helyüket, amikor Istenetek elé álltok. Azonnal és teljes szívünkből tartozunk szolgálni Istent, ez a kötelessége minden embernek: és ezért arra a javaslatra, amelyet Isten ebben a pillanatban az én hangomon keresztül tesz, minden egyes ember válaszoljon közületek így: "Itt vagyok én: küldj el engem!"].

<https://bible.prayerrequest.com/7511-simeon-charles-horae-homileticae-commentary-21-volumes/isaiah/6/8/6/8/>

**Isteni vigasztalás (igehirdetőknek)**

részlet **William Perkins** /1558-1602/ ***The Calling of the Ministry*** *[Igehirdetői szolgálatra való elhívatás]* c. művéből

II. Rész, 2. fejezet. ***Divine Consolation.***

*Fordítás angolról: Borzási Sándor, 2015*

<https://www.theheritage.blog/blog/before-homiletics-part-2-william-perkins-on-the-calling-of-the-ministry>

***Ismertető***: Az I. Rész Jób 33,23-24 alapján feltárja 1. Az igazi szolgák címeit, 2. Az igazi szolgák ritkaságát, 3. Az igazi szolgák tisztségét, 4. Az igazi szolgák munkájának áldását, 5. Az igazi szolgák küldetését és felhatalmazását. --- A II. rész És 6,1-13 alapján szól 1. Isten látásáról, 2. Az isteni vigasztalásról, 3. A helyreállásról és a küldetés megújításáról. –--Ez az írás a *The Art of Prophesying [A prófétálás művészete]* c. művel egy kötetben jelent meg, ennek függelékeként, a Banner of Truth kiadónál. --- William Perkins a reformátorok és a puritánok határmezsgyéjén élt Angliában (az akkori anglikán egyházban). Az általa lefektetett tanítási elvek képezték az utána következő puritánok módszertanát. Ma is haszonnal olvashatjuk írásait. – (*ford. megjegyzése*.)

**És 6,6-7**

***És hozzám repült egy a szeráfok közül, és kezében eleven szén vala, a melyet fogóval vett volt az oltárról;  És illeté számat azzal, és mondá: Ímé ez illeté ajkaidat, és hamisságod eltávozott, és bűnöd elfedeztetett.***

Láttuk a félelmet és rettenetet, mit Ézsaiás átélt Isten jelenlétében. Most vegyük szemügyre a módot, amint megvigasztaltatott: *„És hozzám repült egy a szeráfok közül, és kezében eleven szén vala, a melyet fogóval vett volt az oltárról;  És illeté számat azzal, és mondá: Ímé ez illeté ajkaidat, és hamisságod eltávozott, és bűnöd elfedeztetett.”*

Két alapvető dolgot látunk az igében:

1. A próféta vigaszának alapját és lényegét: ez bűnének bocsánata.

2. E vigasztalás különféle körülményeit.

* 1. Az idő: „*akkor”*
	2. A szolga, ki által ez történt: egy angyal, *„egy a szeráfok közül”*
	3. A mód, melyben ezt végbevitte – gyorsan. *„repült*”
	4. Az eszköz, vagy külső jel: „*eleven szén… az oltárról*”
	5. Külső alkalmazása: *„megérintette ajkait*”

Mivel a vigasztalás lényege a sorrend végén található, ezért először nézzük **a körülményeket**.

**Az idő.**

Az első körülmény az a sajátos időpont, mikor a próféta megvigasztaltatott és megszabadult félelméből. *Akkor,* mondja az ige (angol fordításban – *ford. megj.).* Vagyis, *félelmének és rettenetének átélése következtében*, és nem előbb. Isten mindig ekként bánik az Ő szentjeivel. Az üdvösség kegyelmi áldásaiból semmit sem ad nekünk, amíg valamilyen úton-módon igazi alázatra és bűneink feletti igaz szomorúságra nem vezet el bennünket. Az alázatosság készít utat a kegyelemnek. Amikor bűneink és a bűn miatti nyomorúságunk átérzésével Isten kiábrándít bennünket önmagunkból, úgy, hogy semmit sem találunk immár magunkban egyebet, csak félelemre és borzalomra való okot: akkor szívünkbe önti a kegyelmének és édes vigaszának olaját, felüdíti lelkünket irgalma harmatával. Ez igazság nem igényel további bizonyítást. Ha a Szentírásba lapozunk, úgy találjuk, hogy Isten nem hívott soha el a kegyelem állapotába, vagy egyházában valamely jeles munkára vagy hivatalba embereket, anélkül, hogy előbb meg ne alázta volna őket. Aztán kivonta őket minden öntetszelgésből (felfuvalkodásból) és végbevitte bennük és általuk csodálatos munkáit.

 E tannak gyakorlati értéke mindenekelőtt az, hogy megtanítson minden embert *helyesen értékelni azokat a próbatételeket,* nyomorúságokat, melyeket Isten rájuk helyez ebben a világban. Általában türelmetlenek vagyunk ezekkel szemben, és zúgolódunk ellenük. De a keresztyénnek meg kell fontolnia, miként bánt Isten mindig az Ő gyermekeivel. Ha ezt megteszi, jó oka lesz rá, hogy ne a megszokott zúgolódással reagáljon a csapásokra. Valami nagy nyomorúságot hozott Isten rád? Meglehet, hogy valami nagy kegyelmi művet szándékszik végbevinni benned, vagy valami nagy irgalmassági munkát akar általad elvégezni az Ő egyházában, és erre készít fel általa. Tanuld meg a szent prófétával mondani: „Megnémultam, nem nyitom fel a számat, mert te cselekedted!” (Zsolt 39,9). Hogy mi Isten szándéka, nem tudod megmondani: ezért csendességben és türelemben őrizd meg a lelkedet!

 *Vigaszt jelent ez mindazoknak, akik el vannak keseredve bűneik miatt, és Isten haragja alatt érzik magukat*. Helyzetük mégsem szerencsétlen. Tulajdonképpen nem is kétségbeejtő, mert a kegyelem és irgalom felé vivő országúton találtatnak. Isten csak azokat igazítja meg, akik bűnbánattal megtérnek. Csak azokat emeli fel, akik megalázkodtak. Csak azokat vigasztalja, akik elcsüggedtek. Csak azoknak adja irgalmát, akik tudják és érzik, hogy nélkülözik azt; csak annak, ki tudja, hogy sehol másutt nem nyerheti azt el, csak az Ő kezeiből. Boldog tehát az a személy, aki érzi a bűn súlyát és terhét. Neki Krisztus enyhülést és vigaszt fog hozni. Isten szolgái (az igehirdetők) ekként kell bátorítsák a lesújtott lelkiismereteket. Biztosítaniuk kell őket, hogy, ha a prófétához hasonlóan mélyen átérzik bűneiket és Isten igazságosságát, hogy felkiáltanak: „Jaj nékem, mert elvesztem!”, épp „akkor” a legalkalmasabbak a vigasztalásra, és a legjobban fel vannak immár készülve annak elfogadására. Így történt ez a szent prófétával is.

 Harmadszor, *megtanuljuk itt, milyen úton nyerhetjük el Isten kiváló kegyelmi áldásait,* akár saját üdvösségünkre, akár a gyülekezet javára vonatkozóan. Tudatosan át kell éreznünk s ez állandó alapállásunkká kell váljon, hogy mindezek hiányoznak belőlünk (nem önmagunktól valók). Mert rendszerint Isten az Ő lelki *ajándékait nem adja másnak, csak azoknak, akik alázatban és szegénységben bevallják neki és elismerik magukban, hogy szükségük van rájuk*. Láthatjuk ezt az áldott Szűz példájából: „Éhezőket töltött be javakkal, és gazdagokat küldött el üresen” (Lk 1,53). A zsoltáros hasonlóképpen mondja: „Megelégíti a szomjúhozó lelket, s az éhező lelket betölti jóval.” (Zsolt 107,9). Nos, ha gazdag vagy s el vagy telve magaddal, úgy Istennek nincs semmije a te számodra. De ha éhező vagy, úgy kész betölteni javaival. Elismered-e, hogy lelked üres? Akkor a lelki javak kincstárait tárja fel előtted, hogy megelégítsenek, és betöltsenek téged. Lesújtott vagy, mint Ésaiás, és lelked reménytelen, és mardos a félelem? Akkor Isten és az Ő angyalai készen állnak, hogy felemeljenek és betöltsenek téged mennyei vigasztalással.

 Ennyit a vigasztalás idejéről. Most figyeljük meg a szolgát, aki által ez hozzá érkezett.

**A szolga**

A próféta vigasztalásának második körülménye az a szolga, aki által jött: egy angyal, egyike azoknak, melyeket szeráfoknak neveznek. Ebből négy dolgot tanulunk meg.

 Először, hogy *vannak különféle fokozatok és rendek az angyaloknál.* Nem tudjuk pontosan, mi különbözteti meg őket egymástól. És nem tartjuk helyesnek azt gondolni és állítani, hogy kilenc rendből állnak. Nem helyeseljük, a róluk alkotott részletes leírásokat sem, mint ahogy a római egyház teszi. Hiszen saját képzelődéseit mérvadóként kezeli (hagyományoknak nevezve őket), s a Szentírás tekintélyével egyenrangúvá teszi.

 Másodszor, megtanulhatjuk a szent angyalok *Isten dicsőséges testőrei*. Folyton ott állnak dicsőségének trónja körül, és szent akaratát teljesítik úgy a mennyben, mint a földön.

 Harmadszor, Isten kegyelmes rendelése szerint, *Isten gyermekeinek is a testőrei. Szolgáló lelkek* ők, akik ki vannak küldve, úgymond, azzal a megbízatással, hogy a választottak javán működjenek. Mindezek az igazságok világosan vannak tanítva a Szentírásban, de nem annyira fontosak itt, mostani tárgyunknál, mely az igehirdetői szolgált, ezért mellőzöm őket.

 Negyedszer, nyilvánvaló, hogy *az angyalok azért vannak küldve, hogy segítsék és szolgálják a választottakat, különösen Isten igehirdető szolgáit*. Ez világosan kitűnik itt, ahol a megrettent próféta átéli, hogy egy szent angyal kész vigaszt nyújtani neki. Ugyanez igaz és érvényes minden prófétára. Ma is, a mi időnkben, az ő védelmező és erősítő szolgálatuk nem kevésbé valóság az Újszövetség kegyes igeszólóinak, még ha nem is olyan jelek és látható módozatok által érkezik hozzánk, mint az Ószövetségben. Mert ha ők szolgáló lelkek, elküldve az üdvözülendők szolgálatára [Zsid 1,14], akkor mennyivel inkább szolgálnak azoknak, aki nemcsak maguk üdvözülnek, hanem másokat is üdvösségre vezetnek.

 Nagyon értékes és vigasztaló tan ez minden igehirdető számára.

*Megnyugvást s megelégedést hoz hivatásukba.* Egy hivatás sem jár több kereszttel, mint ez, de egy sem hoz több örömet és vigaszt sem. Noha ők szenvedik a legtöbb gyalázatot a gonosz emberek részéről, de a legtöbb tisztességben részesülnek a szent angyaloktól. Bár ebben a világban ők mindenkinél inkább szolgái minden embernek, de senki sem tapasztalja oly mértékben az angyalok szolgálatát, mint ők. Nem a külső cselekmények teljesítésében segítnek minket velünk együtt, vagy értünk munkálkodva (miként egyes római katolikus tudósok tanítják, annyira, hogy a misében egy felajánlásnál nem mondanak „Áment”, mert úgy hiszik, hogy akkor az angyalok mondanak „Áment” arra). Mindazáltal mindig jelen vannak minden szent gyakorlatban és Istentől rendelt tevékenységben, de különösen az igehirdetők által vezetett nyilvános istentiszteleteken. Ezenkívül tanúi ezen alkalmaknak, s a hű szolgák fáradozásának, szorgalmának és kitartásának. Úgyszintén gyakran testi erőt, támogatást és sok vigaszt nyújtanak nekik fárasztó utazásaikban, amikor nem tudják, milyen természeti eszközök folytán tapasztalják ezeket.

 Ez a tan megelégedést ad az ige szolgáinak *amikor gyalázattal szembesülnek,* és *bátorságot nyújt* a hivatásukkal járó veszélyek vállalásában. Mit számít, ha e világ befolyásos emberei ellened vannak, amikor a te pártodon angyalok állnak?! És mi van, ha fejedelemségek és hatalmasságok ellen kell harcolnod, amikor a te oldaladon kérubok és szeráfok állnak? Isten szolgáinak sok ellenségeik vannak. Ám ha a hit szemével képesek oly tisztán látni azokat, akik velük vannak, mint ahogy a józan ésszel látják azokat, kik ellenük vannak, meggyőződéssel fogják vallani Elizeussal együtt „Többen vannak, akik velünk vannak, mint akik ővelük” (2Kir 6,16).

 Hiteles történetek bizonyítják, minden korból, ezt az igazságot. És ezt teszi a mi tapasztalatunk is. Csodálatos látni, hány veszélyből menekültek meg a pogány világban szolgáló igehirdetők, illetve akik római katolikus környezet s nyomás alatt élnek. Az ellenük készített merényletek meghiúsultak, melyeket ellenségeik (vagy inkább tanaik ellenségei) életük kioltására kiterveztek. Szabadulásuk és számos más vigaszuk, mit munkájukban tapasztaltak, bizonyára Istennek védelméből származott, mit az angyalok közvetítő szolgálatával végez.

 Mielőtt elhagynánk e tárgyat, **két jelentős kérdést** kell feltennünk.

 1. Ha azt kérdezzük, ***Hogyan van az, hogy az angyalok több szolgálatot tesznek a kegyes igehirdetőknek, mint másoknak?*** A válasz részben Istennel, részben az angyalokkal kapcsolatos. Először, Istennek különleges gondja van rájuk, minden ember felett, mert ők az Ő munkáját végzik sokkal fokozottabb módon, mit más hivatások. Az ő munkájuk közvetlen kapcsolatban áll az emberi lelkek üdvösségével. Más hivatások előbb a testtel kapcsolatosak, s aztán a lélekkel. Ezért, miközben igaz, hogy „az ő angyalainak parancsolt, hogy őrködjenek összes választottjai felett, az ő útjukban” (Zsolt 91,11), egy különleges megbízatásuk van a kegyes és hűséges igehirdetők irányában, mivel az ő útjuk különleges értelemben az Istené.

 Továbbá, mivel az angyalok készséggel teljesítik szolgálatukat az egyház felé, akár mint egész felé, akár annak valamely része iránt, ennélfogva különösen készek szolgálatot teljesíteni a hűséges igehirdetők javára. Két oka van ennek:

 Először, azért, *mert szolgatársaik nekik*. Úgy az angyalok, mint a jó igehirdetők Isten követeinek neveztetnek. Isten tulajdon szolgái vagy hivatalnokai ők minden más hivatást felülmúló módon. Mivel szolgálatuk ennyire hasonló, közösen osztoznak címeikben is – az angyalok gyakran szolgáknak vannak nevezve, az ige szolgái pedig angyaloknak –, mintha egy és ugyanazon hivatást gyakorolnák.

 Másodszor, az *igehirdető feladata a lelkek megtérítése és megmentése, és éppen ez a munka az, melyben (Isten dicsőítése és az Ő akarata teljesítése mellett) az angyalok a leginkább gyönyörködnek*. Ha azért vannak „elküldve, hogy szolgálatukra álljanak azoknak, akik öröklik az üdvösséget” (Zsid 1,14), akkor mennyire készek lehetnek azok javára szolgálni, akiknek szolgálata által ez az üdvösség közöltetik? És ha „öröm van a mennyben Isten angyalainak színe előtt egy bűnös ember megtérésén” (Lk 15,20), úgy bizonyára nagyon szeretnek és kívánnak jót tenni azoknak, akik által e bűnösök megtéríttetnek! Ilyen vonatkozásban az angyalok és igehirdetők ugyanazon nevet viselnek, és mindketten ugyanazon nagy munkában vannak alkalmazva, épedig a választottak üdvének szolgálatában.

 Ezért nevezi magát az angyal János szolgatársának a Jelenések Könyvében (19,10; 22,9). Ha sajátos értelemben társak, szolgatársak és munkatársak, úgy nem meglepő, ha az angyalok készséggel hajlandók bármilyen szolgálatot teljesíteni, ami csak az istenfélő igeszolgák segítésére vagy vigasztalására szolgál.

 2. Ha valaki azt kérdezi: *Ha így áll a helyzet,* ***milyen viszontszolgálatot kell teljesítsenek az igehirdetők hálából az angyaloknak***, az ő odaadó szolgálatukért és különleges gondoskodásukért, mellyel irántuk, minden más ember felett viseltetnek? Egy római katolikus író ezt felelheti: az igehirdetőknek imádniuk kell őket, böjtnapokat és szent napokat kell tartsanak tiszteletükre, misét celebráljanak nekik és imádkozzanak hozzájuk, mint oltalmazójukhoz és közbenjárójukhoz. De vajon nem lehet a király követét vagy megbízottját anélkül tisztelni, hogy a király trónjára ültetnénk? Semmi egyéb nem elégítheti ki őt, csak a korona és a jogar? Nem tisztelhetők az angyalok másként, csak ha istenekké vagy megváltókká és közbenjárókká tesszük őket? – Erre ezt válaszolom: Mi nem merészelünk ilyen messzire elmenni, nehogy a szolgának oly jelentőséget adjunk, hogy elfeledkezzünk az uráról. Ehelyett, mivel az angyalok ilyen értékes szolgálatot tesznek Isten szolgáinak, ez elsősorban arra kell tanítson minden embert, hogy *megfelelőképpen tiszteljék az igehirdetés szolgálatát*. Mert ez tetszik az angyaloknak, amikor tiszteljük a hű igehirdetőket, akiket ők szolgatársaiknak tartanak.

Továbbá, ez arra kell *tanítson minden igehirdetőt, hogy ne elégedjenek meg az üres névvel, vagy címmel, hanem törekedjenek szolgálatukat jól és hűségesen betölteni*. Ilyen módon társaik az angyaloknak. Gyalázatára van az angyaloknak, amikor azok, akik nekik társai, hűtleneknek bizonyulnak. – Ez továbbá arra kell tanítson minket, hogy hivatásunkat szent életvitellel ékesítsük, mert amiképpen a bűn szomorítja az angyalokat és elűzi őket, úgy az erény és szentség gyönyörűséget keltenek bennük az emberekkel való közösségben.

 Úgyszintén bátoríthat mindannyiunkat, hogy *szorgalmasak legyünk abban a szent hivatásban, amelyben, bizonyosan tudjuk, Isten angyalai állnak mellettünk*, segítenek minket, oltalmaznak bennünket, és tanúi a mi hűségünknek. Ki ne végezne örömmel egy feladatot, melyben angyalok állnak mellette egyféle munkatársakként?! Teljesíteni ezeket a feladatokat annyi, mint tisztelni a jó angyalokat. Az angyalok eléggé megtiszteltnek fogják magukat tartani bármely igeszolga által, ki lelkiismeretesen végzi feladatait.

Ha e tisztelet mellett az igehirdetők örömet akarnak szerezni Isten angyalainak és ujjongásra kívánják bírni őket, úgy meg kell tanítsák önmagukat *értékelni mindenek felett a lelkek megtérését, sokkal inkább, mint saját dicsőségüket, jövedelmüket vagy az emberek elismerését.* Haladjanak teljes bevetéssel előre a tanításban és minden tevékenységükben, úgy, hogy az angyalok láthassák azt, és tanúi legyenek annak. Mert, ha örvendeznek egy bűnös megtérésénél (amint Krisztus mondja), akkor azok, akiknek legkomolyabb céljuk a bűnösök megtérítése, nagy örömet fognak nekik szerezni.

 Ekként látjuk úgy az angyalok szolgálatát Isten igeszolgái felé, és az ő kötelességeiket, melyekkel tartoznak viszonzásul irántuk. –

E tárgy gondos megfontolása elvezethetné a világot *az igehirdetői hivatás jobb felbecsülésére,* meggyőzné a szülőket, hogy fiaikat e szolgálatra adják, felgerjesztené a tanulókat, hogy e hivatásra odaszánják magukat, és tanulmányaikat ezen célra fordítsák. De még ha nem vezet is el az igehirdetői szolgálat mélyebb megbecsülésére, bizonyára vigaszt és békességet ad minden hű igeszolgának kimerítő hivatása betöltésében.

**A mód**.

Figyeljük meg, hogyan teljesítette az angyal ezt a szolgálatot a próféta iránt: nem vonakodva, vagy lehangoltan, hanem sebesen: *„repült”.* - Ezt nem úgy kell értelmeznünk, hogy az angyalok feltétlenül szárnyakkal rendelkeznek. Nekik nincs fizikai testük, de olyan lelki lényegből vannak alkotva, hogy rendkívüli éberséggel és elevenséggel cselekszenek, mely messze felülmúlja a mi külső érzékeinket. Ez az állítás tehát a mi felfogóképességünkhöz van alkalmazva, hogy feltárja, mennyire készségesen és gyorsan hozta az angyal a vigaszt a prófétának. Semmi sem halad gyorsabban, mint egy repülő teremtmény. Ilyen értelemben beszélünk valakiről, aki „szárnyalva végzi dolgát”. Hasonló módon fejezi ki itt a Szentlélek az angyal készségét és gyorsaságát, hogy megvigasztalja e prófétát, és hogy tegye Isten akaratát.

 Ebből levonhatunk néhány fontos tanulságot:

 Először, milyen *kiváló szolgái Istennek az angyalok!* Készséggel, jóakarattal és gyorsan teljesítik Uruk akaratát. – Ez arra tanítja Isten minden szolgáját, hogy ugyanezt tegyék, és kövessék példájukat engedelmességükben. Annyival inkább, mivel így imádkozzuk naponta: „Legyen meg a te akaratod, mint a mennyben úgy a földön is” (Mt 6,10) – a földön, általunk, miként a mennyben, az angyalok által. Ők örömmel és habozás nélkül teszik azt. Így kell tegyük mi is. Kell, hogy *az igehirdetők az ő helyükön, és minden egyes egyén a maga területén magára alkalmazza ezt, hogy ez serkentse őket fokozott serénységre minden kötelességükben*. Ekként az áldott angyalokhoz hasonlítnak, és eljárásuk összhangban van imájukkal. – Másrész, mindenki, aki e kötelességet vonakodva, vagy erőltetve teszi, az ördöghöz hasonlít! Az ördög is teszi Isten akaratát, de ezt saját akarata ellenére cselekszi. Az ilyen engedelmesség nem nyer jutalmat. De mivel Isten „a jókedvű adakozót szereti” (2Kor 9,7), úgy kétség nélkül szereti a jókedvű munkást is, ki örömmel végzi feladatát.

 Másodszor, látjuk itt *a szeretetet, mellyel az angyalok éreznek Isten gyermekei iránt, különösen a hű igehirdetők irányában,* s mennyire készek az ő javukra szolgálni. A készség és serénység jót tenni valaki iránt, szeretetből fakad. De sajnos, még a legjobb emberek, sőt még a legjobb igehirdetők is messze elmaradnak ebben az angyaloktól!

 Az igehirdetők meg kell tanulják ebből, hogy *sose nézzék le a rájuk bízott népet, hanem gondosan teljesítsék tanítói és vezetői feladataikat*. - A szeretet lényege abban áll, hogy készséggel kész szolgálni azok felé, akiket szeretünk, függetlenül társadalmi helyzetüktől. Ha a fejedelmek szeretik alattvalóikat, úgy nem sajnálnak semmi fáradságot, semmi költséget vagy erőfeszítést – sőt, ellenkezőleg: örömöt fog okozni nekik – hogy javukat szolgálják. Igyekezni fognak az angyalokhoz hasonlítani, kik sokkal nagyobbak az embereknél, mint ahogy ők is a maguk helyén sokkal nagyobbak alattvalóiknál.

 Amikor az igehirdetők szereti a rájuk bízottakat, megfeledkeznek minden személyi méltóságról, melyhez ragaszkodhatnának, és magukat „mindenkinek szolgájává teszik, hogy valamiképpen megnyerjenek némelyeket” (1Kor 9,19). ---

És mivel az angyalok oly gyorsan repülnek segítséget és vigaszt nyújtani készek a hű igehirdetőknek, ez továbbá arra tanít bennünket, hogy *legyünk hűséges igehirdetők*. Akkor biztosak lehetünk az angyalok szeretete felől, és akkor a legkészségesebben fognak szolgálni mindannyiunkat. --- Továbbá, *tanítson ez bennünket szárnyalni oly sebesen Isten egyháza iránti kötelességeink betöltésére, mint ahogy az angyalok repülnek szolgálni nekünk, igehirdetőknek*. Akkor Isten angyalai el fogják hinni, hogy szorgalmas és fáradságos szolgálatuk nem volt hiábavaló.

 Végül, az angyalok ezen készséges szorgalma, amint szeretetből fakad, *minden keresztyént arra kell ösztönözzön, hogy az Isten iránti kegyesség és az Ő egyháza iránti szeretet kötelességeit készséggel és örvendező szívvel teljesítsék*, éppúgy, mint ahogy az angyalok. Hajlamosak vagyunk arra összpontosítani inkább, hogy az angyalokhoz hasonlítsunk a dicsőségben, az eljövendő világban, mintsem hozzájuk hasonlítsunk dicsőségben ezen a világon. A bölcs azt mondja: „Láttál-e az ő dolgában szorgalmatos embert? A királyok előtt fog állni, nem marad meg az alsó rendűek között” (Péld 22,29). És bizonyára, mindaz, aki készségesen szorgalmatoskodik a keresztyén élet kötelességeiben, az a királyok Királya előtt fog állni a mennyben. De nem kell többet szólnunk az angyalok szolgálatáról és serénységéről.

**Az eszköz**.

Az angyal „eleven szenet vett az oltárról”. Egy *égő szén furcsa eszköz lehetett* az angyal részéről, egy ilyen nagy feladathoz, a próféta megvigasztalásához. Itt az emberi észnek el kell rejtőznie, és a világi bölcsességnek össze kell omlania az Úr csodálatos munkái előtt. Isten, ha neki úgy tetszik, minden eszköz igénybevétele s használata nélkül meggyógyíthatta volna a próféta gyengeségeit, megvigasztalhatta volna őt félelmeiben és bátorságot önthetett volna belé hivatása teljesítéséhez. De Istennek tetszik eszközöket használni. De milyeneket? Gyenge eszközöket! Valójában olyan eszközöket, melyek látszólag ellentmondnak rendeltetésüknek. Egy parázsló széndarab kell megérintse az ajkait! Valami olyasmi, amitől inkább azt várnánk, hogy tönkreteszi beszédképességét, s ehelyett, Isten rendelése által, és az Ő szavainak ereje folytán ajkát meg élőbb beszédre képesíti.

Mindebből sok értékes tanulságokat vonhatunk le.

 Először, figyeljük meg, *Isten hogyan magasztalja fel az eszközöket*. Ő képes nélkülük is dolgozni, amint tette a teremtéskor, világosságot adva a világnak, napokkal azelőtt, hogy Nap lett volna (1Móz 1). De a teremtéstől kezdve, mióta a természet rendje megalapozódott, általában eszközöket használ, nem csak közönséges, hanem még rendkívüli csodálatos tetteiben is. Miközben nem mindig használ közönséges és közvetlen eszközöket, de általában eszközöket használ, még ha azok látszólag ellenkeznek is az ő valós céljaival, miként az itteni esetben. Ugyanez elmondható szinte az összes csodákról az Ó és az Új szövetségben.

 Ez *ajánlásul szolgál minden embernek, hogy éljen mindazokkal az eszközökkel, melyeket Isten gondviselése elrendelt bármilyen szolgálathoz, vagy bárminek véghezvitelére, aminek elvégzéséért felelősek vagyunk*. Mi nem mennyből jövő közvetlen segítségtől kell függjünk, mint ahogy sok hiszékeny és álmodozó ember teszi, kiket következésképpen éppen ezért gyakran méltán hagy magukra Isten, és minden segítségtől megfosztva szégyennek és gyalázatnak teszi ki őket.

 Másodszor, *figyeljük meg Isten rendelésének hatalmas erejét, mely gyengeségben jelenik meg*. Ugyanez igaz és elmondható az Ő összes nagy művéről. A teremtésben világosságot hozott elő a sötétségből. A megváltásban életet hozott elő a halálból. A mi megtérésünkben Igéje által végzi munkáját rajtunk, és ezzel von minket magához, bármennyire is igyekszik a világi értelem elvonni tőle. Ezáltal semmivé teszi a világ bölcsességét, s leleplezi teljes bolondságát.

 Itt is ezt látjuk: megtisztítja a prófétát egy tüzes széndarabbal, holott azt várnánk, hogy ez ártani fog neki. Helyrehozza száját azzal, noha értelmünk szerint az csak égési sebeket eredményezhetett volna. Isten rendelései hatalmasak, csodálatosak és erőteljesek, noha igen ellentmondásosaknak tűnnek, vagy igen gyengék önmagukban, sőt jelentéktelenek.

 Ez arra tanít bennünket, hogy *ne vessük meg a sákramentumokat*, noha a kenyér, bor és víz külső elemei gyengék és közönségesek, és teljesen élettelenek önmagukban. --- *Nem szabad megvetnünk az Ige szolgálatát* sem, bár erőtlen emberek által hirdettetik, kik éppoly halandók és bűnösök, mint mások. Ha Isten képes meggyógyítani a próféta száját és megtisztítani szívét egy tüzes széndarabbal, úgy nem kell meglepjen bennünket, ha az emberek lelkiismeretére hat Igéje és a sákramentumok által. ---Továbbá, amikor látjuk hogy kegyelmet és szentséget hoznak az emberek szívében az Ige és a sákramentumok, tanuljuk meg, hogy *ne a igehirdető vagy az elemek méltóságának tulajdonítsuk ezt a hatást, hanem a mindenható Isten felséges erejének*, ki képes volt megtisztítani a prófétát az oltárról vett tüzes szénnel.

 Nem felesleges megjegyeznünk azt sem, hogy Isten itt úgy szenteli meg a prófétát, hogy *tüzes* szénnel illeti ajkait: mert ez azt sugallja, hogy a megfelelő és *derék tanítóknak tüzes nyelvvel kell bírniuk*. Ugyanilyen okból a Szentlélek tüzes nyelvekben szállt alá az apostolokra (Csel 2,3). Meglehet, hogy az egyik kép a másiknak előképe. Bizonyára mindkét esetben azt tanítják, hogy *az igazi, hű igehirdetőknek imádkozniuk és tusakodniuk kell, hogy erővel és hatalommal teljes nyelvet nyerjenek, mely, mint a tűz, felemészti a bűnt és felperzseli a világi romlottságot.* - Jeles ajándék Istentől képesnek lenni gyöngéden és nyájasan szólni, úgy, hogy beszédünk olyan legyen, mint a harmatpermetezés a zsenge pázsitra. Mégis, a tüzes nyelv az, mely ledönti a bűnt, és a kegyelem erejét működésbe hozza a szívben. Meglehet, hogy némelyeknél az ilyen tüzes nyelv hiányzik.

 Ez feltárja, hogy azok az igehirdetők, *akik csendben ülnek, miközben nagy és súlyos bűnöket látnak a gyülekezetben, romlottságot az országban, és mégis nyugodtak, sohasem feddik őket: ezeknek ajkait sohasem érintette még az Isten oltáráról vett parázs!* Lelkükben nem tapasztalták Isten oltárának tüzes erejét. Lelkiismeretük sosem volt megérintve. Lelkük nem volt átízesítve Isten Lelkének megszentelő kegyelmével. Így élnek, mintha az igehirdetőknek csupán buzdítaniuk kellene, és sohasem feddeniük. De amikor e kérdés a jó lelkiismeret mérlegén van mérlegelve, nyilvánvalóvá válik, hogy nem a sima nyelv, hanem a tüzes nyelv az, mely főerénye egy jó igehirdetőnek.

 De tovább menve, lássuk, ***honnan származott ez a parázs?*** Az „oltárról lett véve”. Az angyal vette Isten oltáráról, ahol ott égett a soha ki nem alvó tűz. Az a Tűz volt ez, mely a mennyből szállott alá, melyet Isten küldött a Salamon által épített templom felszentelésekor. Mivel Isten gyújtotta meg, sosem aludt ki. Ilyen tüzet az emberek közül senki sem tudott gyújtani. Minden más idegen tűznek számított, - amint látjuk ezt Nádáb és Abihu esetében, kik rettenetes árat fizettek, amiért áldozatukat más tűzzel kísérelték felajánlani (3Móz 10,1-2).

 A prófétának mennyből jövő tűzzel kellett megtisztulnia. Ez azt tanítja, amint láttuk, hogy *az igeszolgának a Szentlélektől kell nyernie tüzes nyelvét,* éppúgy, miként az apostolokról olvassuk, hogy „Szentlélekkel és tűzzel kellett megkeresztelkedniük” (Csel 1,5; Mt 3,11). A tüzes nyelv különleges dísze egy igehirdetőnek.

Azonban a tűznek *mennyből* kell jönnie! *Buzgósága isteni és mennyei buzgóság kell legyen!*

Egyeseknek, *kiknek ítélkező, vagdalkozó, rágalmazó, rosszindulatú, versengő, hazug nyelvük van, nyilván tüzes a nyelvük. De a pokol tüzétől* van az meggyújtva, amint Jakab mondja: „A nyelv is tűz, a gonoszságnak összessége. Úgy van a nyelv a mi tagjaink között, hogy megszeplősíti az egész testet, és lángba borítja életünk folyását, maga is lángba boríttatván a gyehennától.” (Jak 3,6).

 Ez a mérget-lövellő gonosz nyelv nyilván tüzes, de a tüzét a pokolból vette, nem Isten oltáráról. Isten sosem fogja megengedni, hogy egyházában valami nagy munkát végezzen az, ki ilyen nyelvvel áll fel prédikálni, még ha nyelve tüzes, és beszéde erőteljes is.

 *Amiképpen egyrészt az igehirdetőknek undorodniuk kell a hízelgő nyelvtől, mely csak embereknek igyekszik tetszeni, és ehelyett tüzes nyelvvel kell szóljanak: úgy másrészt éppoly lényeges, hogy ez a tűz egyedül Isten oltáráról származzék!* Buzgóságuk tüzét Isten Lelke kell felszítsa, és nem a széthúzás és versengés lelke.

*Nagyravágyó lelkület, háborgó és kevély szelleműség, újítási szenvedélyek, egyéni csatározások – ezek közül egynek sincs semmi helye a szószéken*. Ezek tüzes nyelvűvé teszik az embert, de nem az Isten oltáráról vett tűzzel, miként a prófétával történt. Ilyen tüzes nyelv sosem jött a mennyből, ámde az apostoloké onnan származott.

**Az orvosság alkalmazása**

„És illeté számat azzal” – ezekben a szavakban találjuk az Ézsaiás tapasztalatával kapcsolatos ötödik és egyben utolsó körülményt: az orvosság alkalmazását. A parázsló szén volt a gyógyszer, melyet az angyal Ézsaiás *ajkához* érintett, vagyis, *ahhoz a részhez, mely tisztátalan volt*. Mivel bűnvallásában ajka tisztátalansága miatt panaszkodott, a gyógyszer ajkára lett alkalmazva.

Itt az angyal, aki ez esetben Istentől rendelt lelkipásztor volt, Isten minden szolgáját az isteni bölcsességnek és mennyei teológiának egy igen hangsúlyos alapelvére tanítja: hogy *hallgatóik sajátos állapotához, korukhoz és egyéni tapasztalatukhoz mérve alkalmazzák tanításukat*.

 Egyes igehirdetők a tudatlanokhoz, önelégültekhez szólva, buzgón igyekeznek az evangélium vigasztaló igéit közölni velük, noha ezek még soha nem ismerkedtek meg a törvénnyel. Ilyen esetben a tüzes szén, mit az ajkához emel, nem *érinti* azt. Isten igazságát tanítja, ám nem jól alkalmazza. *Előbb a törvényt kell ránehezíteni a lelkiismeretre*. – Mások a törvényt hangsúlyozzák, holott hallgatóik már eléggé össze vannak törve, és inkább arra lenne szükségük, hogy az evangélium vigaszával emeljék fel őket. –

Vannak, akik leleplezik a monarchia vétkeit, és feddik a fejedelmek és uralkodók bűneit, amikor a köznépnek prédikálnak, akiknek a keresztyénség alapvető tanítására lenne szükségük. – Mások ismét újítási, vagy vitakeltő elméleteiket veszik elő az egyszerű közösségekben, holott ezeket inkább az akadémiákon kellene feltárniuk. – Mások a ceremóniákon rágódnak, miközben az a veszély áll fenn, hogy az evangélium lényege elvész. Mindezen esetekben tüzes szenet használnak, de nem a szennyezett ajkakra alkalmazzák. *Minden igehirdetőnek meg kell tanulnia ezt az angyal bölcsességéből, hogy tanaik orvosságát azon korra, személyekre és helyre alkalmazzák, melyek ténylegesen fertőzöttek*. Akkor bizonyosak lehetnek afelől, hogy fáradozásuk nem hiábavaló.

 Az ige így folytatódik: „hamisságod eltávozott, és bűnöd elfedeztetett”. Itt találjuk **a próféta** **vigaszának alapját és lényegét**, bűneinek bocsánatában.

 Figyeljük meg először, *miként kapcsolódik a bűnbocsánat az eszközhöz*. „Ímé!”, mondja az angyal, „ez illeté ajkaidat, és hamisságod eltávozott, és bűnöd elfedeztetett”, mintha a széntől tisztult volna meg. Ilyen módon Isten felmagasztalja az tőle rendelt eszközöket, azok helyes és szent alkalmazásának tulajdonítva a valódi bűnbocsánatot és üdvösséget, noha ez nem tőlük származik, hanem az Ő saját irgalmából, és az Ő rendelésein keresztül közvetíti őket. – Nem kell tehet meglepődnünk, ha Isten megszentel egy gyermeket a keresztség vize által, és táplálja lelkünket az úrvacsorában, miközben testünk kenyeret és bort vesz magához. Az sem szabad meglepjen bennünket, hogy ezek közül bármelyiknek az elhanyagolása kárhozatot von a megvetőkre, mivel ezek Isten rendelései, melyeket azzal a céllal rendelt, hogy általuk kegyelmét árassza ránk. Mindazáltal tudatosítanunk kell magunkban, hogy a bűnbocsánat, vagy az üdvösség éppúgy nincs ezekhez az elemekhez vagy cselekményekhez kötve, mint ahogy a próféta bűnbocsánata sem volt itt a tüzes szénbe zárva.

 De a próféta ***vigaszának súlypontja itt van, hogy az angyal azt mondja neki, hogy hamissága eltávozott és bűne elfedeztetett***. Mintha azt mondaná: „Félelmed okát a bűneid képezték. Ezért, hogy félelmed megszűnjék, hamisságodat kell eltávoztatni, és bűneidet elfedezni: tehát bűneid megbocsáttatnak.”

 Itt azt tanuljuk meg, hogy *amint a félelem a bűn miatt támad, úgy az igazi vigasz a bűnbocsánat által érkezik.* Egyedül ez képes lecsendesíteni a lelkiismeretet, ez ad békességet, csak ez elégíti ki a lelket. - Látjuk ezt Dávid esetében. Vétkezett Ura ellen két rettenetes bűnével, haragra ingerelte Istent és tulajdon lelkiismeretét megsebezte. Ha a próféta azt mondta volna neki, hogy még tíz királyság felett uralkodhat, ezzel nem szerzett volna neki oly örömet, mint azzal, amikor megtérését követően azt hirdette neki: „Az Úr is elvette a te bűnödet; nem fogsz meghalni” (2Sám 12,13).

 Hasonlóképpen, amikor Isten jelenlétében Ézsaiást rettegés fogja el bizonyos bűnei miatt, hivatása betöltésében való hanyagságáért, semmilyen vigaszt sem jelenthetett volna lesújtott lelkének az, ha ezt ilyesmit hall az angyaltól: „Egy sokkal ékesebben szóló nyelvet kapsz, és egy sokkal erőteljesebb szónok leszel! Még közvetlenebb bejáratod lesz a királyi udvarba, és a király minden kérésedet teljesíti.” Az ilyen bátorítás csak álcázott méreg lett volna számára. De az az üdvös üzenet, mely a világ összes kincsénél inkább felüdítette fáradt lelkét, ez volt: „Íme, hamisságod eltávozott, és bűnöd elfedeztetett”.

 A hűséges igehirdetők meg kell *tanulják ebből, miként vigasztaljanak helyesen valakit,* akit lelkiismerete vádol és zaklatott. Először eléje kell tárják személyes bűneinek szörnyű képét. Aztán Isten jelenlétébe kell idézzék, és ott letartóztatniuk bűnei miatt, egész addig, míg azok esztelenségének a látványa és Isten igazságosságának a dicsősége eléggé meg nem alázza őt. Aztán az igehirdetőnek igyekeznie kell meggyőzni lelkiismeretét bűnei bocsánata felől, valós érvekkel, Jézus Krisztus által. Ez az út, melyet Isten elrendelt, kitervelt, használt a lelkiismeret megvigasztalására. Biztos mód ez, és nem vallhat kudarcot.

 Vannak, akik azt állítják, hogy minden lelki kétségbeesés nem egyéb mind depresszió, következésképpen úgy gondolják, nincs egyébre szükség csak gyógyszerre és testi kényelemre. De mindazok, akik komolyan veszik azt a helyzetet, melyben Ézsaiás volt itt, vagy amiben Dávid találtatott, amikor leírta tapasztalatait a Zsolt 6,2-3; 6-7; 32,3-4-ben, vagy Zsolt 51-ben, igen eltérő véleményre fognak jutni, és rájönnek, hogy *semmi sem képes úgy nyugtalanítani a lelket, mint a bűn*.

Amiként egy bölcs orvos előbb a betegség okait kutatja, és csak aztán törekszik azt eltávolítani, úgy *a jó lelki orvosoknak mindenekelőtt betegségeteknek oka után kell nyomozzanak, - ezek ti bűneitek* - , az el kell távolítaniuk azokat. Ha ezt nem teszik meg, minden erőfeszítésük kárba ment. Bármilyen szórakozás, társaság, kedvtelés, zene vagy világi örömök és gyönyörök (akár koronát nyerne is valaki!), nem képes úgy megvigasztalni egy bűnös elkeseredett lelkét, mint az igehirdető biztos szava, ki Isten nevében, jól megalapozott érvekkel szólja ez igéket neki: „Megbocsáttattak a te bűneid!”

De annak részletes feltárása, hogy melyek azok az igazi és jó érvek, amelyek alapján az igehirdető biztosan és vigaszteljesen bűnbocsánatot hirdethet egy bűnösnek, egy más alkalomra tartozik.

Figyeld meg azt is, hogy az Úr, mielőtt új megbízatást adna a prófétának, s kiküldené őt prédikálni a népnek, először megalázza őt bűnei miatt, és aztán, bűnbánata s megtérése után, bocsánatban részesíti. Ez azt tanítja nekünk, hogy *egy igehirdető sem alkalmas igazán a lelkipásztori munka szent feladataira, csak ha igazán megtért saját bűneiből, és bocsánatot s irgalmat nyert* a Messiásba vetett hitben. - A teológusok sokat fáradoznak azon, hogy okleveleket szerezzenek, de Isten igazi szolgája mindenek felett erre a kvalifikálásra törekszik. Az a prédikátor fogja legerőteljesebben hirdetni a bűnbocsánatot másoknak, akinek a lelkiismeretében Isten kijelentette saját bűneire az Ő bocsánatát.

 Végül, jegyezzük meg, *mennyire törődik az Úr Ézsaiással*. Ahelyett, hogy vigasz nélkül hagyná őt (mivel senki sem volt ott az emberek közt, kit hozzá küldjön), egy *angyalt* küld hozzá vigasztalóul. Ha nincs más próféta, hogy megtegye, úgy egy angyal fogja kijelenteni bűnei bocsánatát! – Legyen ez bátorításul minden pásztor és igehirdető részére Isten egyházában, hogy keményen és hűségesen végezzék munkájukat kijelölt helyükön. Isten hűsége sosem fogja cserbenhagyni őket, vigaszt sem fognak nélkülözni, valahányszor csak erre lesz szükségük. Isten inkább angyalt fog küldeni a mennyből segítőül és vigasztalóul számukra, mintsem hűséges szolgáit magukba roskadva elveszni hagyja.

**Délelőtti istentisztelet:**

**Mt 5,11-12 –**

**Szenvedni Krisztusért**

**Mt 5,10-12**

**Matthew Henry magyarázata**

Forrás: *Matthew Henry's Commentary on the Whole Bible* <https://www.ccel.org/ccel/henry/mhc.i.html>

VIII. Akiket *üldöznek az igazságért,* boldogok! Ez a legnagyobb paradoxon az összes között, és sajátosan jellemző a keresztyénségre. S ezért a végére van helyezve, és sokkal bővebben van tárgyalva, mint az előbbiek. 10-12.v. Ez a boldogság, akárcsak a faraó álma, kettős, mivel nehezen hihető, és mégis, *igen* *bizonyos.* És a végén személy-cserét látunk: „Boldogok *vagytok* – ti, én tanítványaim, s közvetlen követőim. Ez az, ami rátok, kik szent jellemmel ékeskedtek, különösen vonatkozik. Nektek számítanotok kell nehézségekre, nyomorúságokra, sokkal jobban, mint másoknak.

Figyeljük meg itt:

1. A szentek szenvedésének leírását. Igen nehéz és sajnálatos helyzet ez.

(1.) Üldözik, vadásszák, kergetik őket, letiporják, mint ártalmas vadállatokat, melyeket keresnek, hogy elpusztítsanak. Mintha a keresztyén farkasfejet viselne, s törvény lenne rá, hogy bárki, aki csak rátalál, megölheti őt. Mindenkitől megvetést kapnak, *mintha mindeneknek söpredéke* lennének*.* Büntetik, bebörtönzik, száműzik őket, vagyonuktól megfosztják, minden haszonélvezeti és bizalmas tisztségből kizárják, megkorbácsolják, kínzópadra juttatják, és sokféleképpen gyötrik, s olyanoknak tekintik őket, mint vágójuhokat. Ez a kihatása a kígyó magva és a szent mag közti ellenségeskedésnek, már *az igaz Ábeltől* kezdve. Így volt ez az *ótestamentumi* időkben, amint látjuk Zsid 11,35-ből, stb. S Krisztus megmondta nekünk, hogy sokkal inkább így lesz a keresztyén gyülekezettel, s ezért nem kell különös dolognak tartanunk. 1Jn 3,13. Ő példát hagyott nekünk.

(2.) *Gyalázzák* és rágalmazzák őket, *s mindenféle gonoszt mondanak hamisan ellenük.* Csúfneveket, és gyalázatos jelzőket aggatnak rájuk, egyes személyekre, s általában az igazak közösségére, hogy őket gyűlöletesekké tegyék. Olykor veszélyeseknek tűntetik fel őket, hogy aztán erővel támadhassanak rájuk. Olyan dolgokat fognak rájuk, amelyekről nem tudnak, Zsolt 35,11. Jer 20,18. Csel 17,6-7. Akiknek nincs hatalom a kezükben, hogy ártsanak nekik, ezt mégis képesek megtenni. S akiknek hatalmuk van az *üldözésre*, szükségesnek találják *ezt is megtenni,* hogy igazolhassák magukat a velük való barbár bánásmódban. Nem támadhatnak rájuk mint vadállatokra, csak miután medve-bőrbe öltöztették őket. Nem részesíthetik őket a leggonoszabb bánásmódban, csak ha előbb úgy tűntetik fel őket, mint leggonoszabb embereket.

*Szidalmazni és háborgatni fognak titeket.*

Jegyezzük meg, • *A szentek gyalázása* egyenlő az ő *üldözésükkel,* és hamarosan ilyennek fog találtatni, amikor *a kemény beszédékért* számot kell adni, (Jud 15), s *megcsúfolásokért* is, Zsid 11,36. *Mindenféle gonoszt fognak hamisan mondani ellenetek;* olykor *bírósági szék* előtt, mint tanúk, máskor *a csúfolódók székében,* az *ingyenélők léha csúfkodásaival.* A szentek *borozók gúnydalát* képezik. S olykor szemtől szembe gyalázzák őket, mint Simei szidalmazta Dávidot. Máskor meg hátuk mögött, mint Jeremiás ellenségei tették. Jegyezzük meg, • Nincs olyan fekete és irtózatos gonoszság, amit valamikor ne mondtak volna, hamisan, Krisztus tanítványairól és követőiről.

(3.) Mindez *az igazságért* (10.v.), *én értem (Krisztusért)*, 11.v. történik. Ha *az igazságért,* akkor *Krisztusért* van, mert Ő közvetlenül érdekelt az igazságosság munkájában. Akik az igazságosság ellenségei, azok Krisztusnak is ellenségei. • Ez kizárja a boldogságból azokat, akik *igazságosan* szenvednek, s akikről rosszat mondanak *méltán* az ő gonosz tetteik miatt. Hadd szégyenkezzenek és piruljanak, ez büntetésüket képezi. Nem a szenvedés tesz valakit mártírrá, hanem a szenvedés oka. Azok szenvednek az *igazságért,* akik azért szenvednek, mert nem hajlandók lelkiismeretük ellen vétkezni, s akik jó cselekedeteik miatt szenvednek. Bármit hozzanak is fel ürügyül az üldözők, mindig a kegyesség ereje az, mely ellen dühöngnek. Valójában Krisztus és az Ő igazsága az, melyet ki nem állhatnak, gyűlölnek és üldöznek. *Teéretted viselek gyalázatot,* Zsolt 69,9. Róm 8,36.

2. A szenvedő szentek vigasza is le van itt fektetve.

(1.) *Boldogok (áldottak –* angol ford*.*). Mert ők, most, földi életükben *elveszik az ő bajaikat* (Luk 16,25), s ez javukra van írva. *Boldogok,* mert ez dicsőségüket képezi (Csel 5,41). Egy lehetőség részükre, hogy Krisztust dicsőítsék, hogy jót cselekedjenek, s hogy megtapasztalják a kegyelemnek különleges vigasztalásait és meglátogatásait, s az Úr jelenlétének áldásait. 2Kor 1,5. Dán 3,25. Róm 8,29.

(2.) *Megjutalmaztatnak.* Övék *a mennyek országa.* Már most biztos jogcímük van ahhoz, s édes előízét élvezik. S nemsokára birtokukba vehetik. Habár semmi sincs azokban a szenvedésekben, ami szigorúan véve, kiérdemelhetné azt Istentől, (mert a legjobbak bűnei a legnagyobb büntetést érdemlik) mégis, ez itt *jutalomként* van ígérve (12.v). *Bőséges a ti jutalmatok a mennyekben:* oly bőséges, hogy messze felülmúlja a szolgálatot. • A *mennyekben* van, vagyis a jövőben, és még nem látható. De jól be van biztosítva: változás, csalás és erőszak nem férhet hozzá. • Jegyezzük meg, Isten gondoskodik arról, hogy akik vesztenek *érte*, még ha éppen életüketvesztik is el, ne vesszenek el *általa* végül. A menny, végezetül, bőséges jutalom lesz minden nehézségért, mellyel utunkban találkoztunk. Ez a tudat volt az, ami fenntartotta a szenvedő szenteket minden időben – ez *az előttük levő öröm.*

(3.) *„Így üldözték a prófétákat is, akik előttetek voltak,* 12.v. *Előttetek* voltak ők kiválóságban, s az ő szintjüket ti még nem haladtátok túl. *Előttetek voltak* időben, hogy példáitok legyenek *a szenvedésben és hosszútűrésben,* Jak 5,10. Őket is hasonlóképpen üldözték és gyalázták. S várhatjátok-e, hogy ti külön úton menjetek a mennybe? Hát nem csúfolták-e Ésaiást, amiért „*parancsra új parancs”-*othangoztatott? *Elizeust,* amiért *kopasz* volt? S nem így bántak-e az összes prófétával? Ezért hát *ne csodálkozzatok* ezen*,* mint *rendkívüli* dolgon. Ne *zúgolódjatok* miatta, mint *kemény* sors felett. Vigaszt nyújtó tudat, látni a szenvedés jól kitaposott útját, s megtiszteltetés ilyen vezetőket követni rajta. Az a kegyelem, mely *elég volt részükre,* hogy átvezesse őket szenvedéseiken, nem lesz *szűkös a ti számotokra sem.* Azok akik a ti ellenségeitek most, azoknak magvát és leszármazottjait képezik, akik hajdan az Úr követeit csúfolták, 2Krón 36,16. és 2Krón 23, 31. Csel 7,52.

**ÜLDÖZTETÉS AZ IGAZSÁGÉRT**

***C. Simeon prédikációja***

Forrás: Charles Simeon: **PERSECUTION FOR RIGHTEOUSNESS’ SAKE, Discourse No. 1294. From: Horae Homileticae**

<https://bible.prayerrequest.com/7511-simeon-charles-horae-homileticae-commentary-21-volumes/matthew/5/10/5/12/>

***Mat\_5:10-12. Boldogok, akiket üldöznek az igazságért; mert övék a mennyeknek országa. Boldogok vagytok, ha az emberek szidalmaznak és üldöznek titeket, és mindenféle gonoszságot hamisan mondanak ellenetek az én kedvemért. Örüljetek és legyetek nagyon boldogok, mert nagy a ti jutalmatok a mennyekben; mert így üldözték a prófétákat, akik előttetek voltak.***

A KERESZTYÉNSÉG, annak, aki nem ismeri annak valódi természetét, méltán paradoxonokkal teli dolognak tűnik. Az előző versekben arról kapunk tájékoztatást, hogy mi a gyakorlati vallás; és a Lukács evangéliumának párhuzamos szakaszában ugyanezek az igazságok még világosabban és egyértelműbben vannak kijelentve [Luk\_6:20-26.]. Ha egy nem ihletett személy ilyen érzéseket vallott volna, készek lettünk volna őrültnek nyilvánítani: hiszen alig van olyan dolog, amire rettegéssel tekintünk, de áldás van hozzá csatolva; vagy olyan dolog, amit kívánatosnak tartunk, de jaj van ellene kijelentve: a szegény, az éhező, a síró, a megvetett embereknek gratulál az Úr; a gazdagok, a jóllakottak, a nevetők és a megbecsültek pedig valóban szánalmas állapotban vannak ábrázolva. De talán a legnagyobb paradoxon az, hogy az igazi életerős keresztyénséggel rendelkező emberek üldöztetés tárgyai; hogy jámborságuk az üldöztetés oka; és hogy éppen emiatt boldognak tartják őket. De ez így van, és ilyennek is fog tűnni, ha meggondoljuk,

**I. Az itt feltételezett esetet...**

Áldott Urunk nyilvánvalóan feltételezi, hogy népét üldözni fogják az igazságért. De,

**Ez, be kell vallani, nagyon valószínűtlen eset...**

[***Úgy tűnik, hogy népének jellege kizárja ezt a gondolatot***. Ha Krisztus tanítványai éppen az ellenkezője lennének annak, amik, akkor azt várhatnánk, hogy gyűlölet és megvetés tárgyai lesznek. De ki gyűlölhetné az alázatosokat, a szelíd, a tiszta, a békés embereket, és azokat, akiknek legfőbb vágya, hogy Istent szolgálják és tiszteljék? - - Milyen összefüggés lehet szövegünk versei és az egész megelőző szövegkörnyezet között? Az ember azt képzelné, hogy az előttünk álló kijelentés minden ténybeli alapot nélkülöz.

***Még furcsábbnak tűnik, hogy szenvedésük alapját éppen az igazságosságuk képezi.*** Ha a lázadás vádjával vagy bármi mással vádolták volna őket, ami a társadalom rossz tagjaivá tette volna őket, nem csodálkoznánk azon, hogy emiatt rosszul bánnak velük, annak ellenére, hogy más tekintetben talán kifejezetten szentek voltak. De hogy a Krisztushoz való tartozásuk lenne a világ ellenük irányuló ellenségeskedésének valódi oka, az hihetetlennek tűnik.]

**De arra vagyunk itt tanítva, hogy számítsunk rá, hogy ez így lesz...**

[Áldott Urunk figyelmeztette minden tanítványát, hogy a maga által kirendelt mértékben mindegyikük ugyanazt a bánásmódot fogja kapni, mint amit Ő (a Mester) kapott [Jn\_15:18-21; Jn\_16:1-3.]. Apostolai pedig óvnak minket attól, hogy meglepődjünk vagy megsértődjünk ezen [1Pe\_4:12. 1Jn3:13.].

Valóban nem szabad azt hinnünk, hogy ellenségeink bevallják majd ellenszenvük valódi okát: nem azt fogják mondani: "Gyűlöllek a jámborságodért": hanem a jámborságnak más nevet fognak adni: fanatizmusnak vagy képmutatásnak fogják nevezni; és ilyen jelleggel emelik fel ellene a szavukat. Amikor a zsidók azzal fenyegetőztek, hogy megkövezik Urunkat, ő azt mondta nekik: "Sok jócselekedetet tettem közöttetek; melyikért köveztek meg engem?". Ők így válaszoltak: "Jó cselekedetért nem kövezünk meg téged, hanem káromlásért, és azért, mert te, aki ember vagy, Istennek állítod magad [Jn\_10:32-33.].". Ugyanígy akarták őt megölni azért, mert - mint állították - megsértette a szombat napjának szentségét [Jn\_7:19; Jn\_7:23.]. De honnan eredt mindez a buzgóság Isten becsülete és a szombat megtartása iránt? Vajon mindannyian ennyire szentek és igazak voltak? Nem: az Isten törvénye iránti látszólagos aggodalmuk közepette ők maguk is készek voltak megszegni azt, sőt még gyilkosságot is elkövettek: ami azt bizonyítja, hogy az általuk felhozott okok csak ürügyek voltak, és hogy ***az Ő jellemének szentsége volt az igazi oka az iránta való ellenállásuknak.*** Pontosan így kell számolnunk nekünk is az üldöztetéssel, látszólag mint gonosztevőknek, de valójában mint az Úr Jézus Krisztus követőinek].

**És a tapasztalat azt bizonyítja, hogy ez valóban létezik.**

 [Nézzétek a régi idők szent embereit: hol találtok olyat, akit nem üldöztek volna az igazságért? És Káin vagy Izmael leszármazottai kihaltak-e? Nem igaz-e még mindig az, amit Pál mondott Izmaelről? "Ahogy akkor a test szerint született üldözte azt, aki a Lélek szerint született, úgy van ez most is [Gal\_4:29.]". A keresztyéneket valóban nem hurcolják börtönbe és halálba, mint korábban: de mondhatjuk-e ezért, hogy nem üldözik őket? Nem "gyalázzák őket"? Nem "mondanak-e mindenféle gonoszságot róluk hamisan"? Nem "rekesztik-e ki őket az emberek társaságukból", és nem "gyalázzák-e őket, és nem űldözik-e nevüket, mint gonoszt az Emberfia miatt [Luk\_6:22.]"? Igen valóban: "Mindazok, akik istenfélő módon akarnak élni Krisztus Jézusban, üldöztetni és szenvedni fognak [2Ti\_3:12.]". Egyetlen kivételt sem lehet találni. Az idők és a körülmények jelentős különbségeket eredményezhetnek az Úr népével szembeni ellenállás jellegében vagy mértékében: de valamennyit mindenkinek meg kell tapasztalnia. A keresztyénség önmagában ugyanaz, ami mindig is volt: és a hatásaiban is ugyanolyan lesz. Krisztus "nem azért jött, hogy békességet hozzon, hanem kardot [Máté 10:34-36. Luk\_12:51; Luk\_12:53.]": és aki csak átadja magát Krisztusnak, annak számolnia kell azzal, hogy "legnagyobb ellensége a saját házanépe lesz"].

Ha tehát elfogadjuk, hogy ez az eset valóban fennáll, fontoljuk meg,

**II. Milyen fényben kell ezt szemlélnünk? -**

Az érzékek szemével nézve nagyon félelmetesnek tűnik: de a hit szemével nézve egyáltalán nem félelmetes: ellenkezőleg, a hívő ember úgy tekint az üldöztetésekre,

**1. Mint a megtiszteltetés jelvényeire.**

[Visszatekint az összes prófétára; visszatekint Krisztusra és apostolaira; és látja, hogy mindannyian ugyanazt a tüskés utat járták előtte, és "szenvedések által lettek tökéletesek". Ezért úgy tekint az üldöztetésre, mint "Krisztus gyalázatára [Zsid\_11:25-26.]"; és amikor aláveti magát annak, úgy tekint magára, mint aki a "Krisztus szenvedéseinek részese [1Pe\_4:13.]". Míg mások úgy tekintik, hogy a rá zúduló megvetés lealacsonyítja őt, ő inkább úgy tekint magára, mint aki felmagasztalva lett általa; úgy tekint rá, mint ami "tanubizonyságul szolgál számára [Luk\_21:12-13.]", hogy ő valóban hűséges szolgája Urának. Szent Pál, amikor a Krisztusért való szenvedésekről beszél, úgy ábrázolja azokat, mint Isten különleges ajándékát, mint Krisztusért nekünk adott megtiszteltetést [Fil\_1,29.]: és ebben a fényben tekintett rájuk az összes többi apostol is: mert amikor bebörtönözték és megostorozták őket isteni Mesterükhöz való hűségükért, "örvendezve távoztak a tanács jelenlétéből, hogy méltónak találtattak arra, hogy Krisztusért gyalázatot szenvedjenek" [ApCsel\_5,41.]. Így kell tenned, keresztyén, neked is: "dicsekedj Krisztus keresztjében [Gal\_6:14.]"; "örülj az üldözéseknek Krisztusért" [2Kor\_12:10.]; és ahelyett, hogy szégyellnéd a megaláztatásokat, amelyeket elszenvedsz, dicsőítsd Istent azokért [1Pe\_4:16.].

**2. Mint a jó eszközlőjére (ami jóra szolgál).**

[A hívő már most is érzi, hogy megpróbáltatásai a legjobb érdekeit szolgálják [Zsid\_12:11.]; hogy megpróbáltatásai arra irányulnak, hogy növeljék "türelmét, tapasztalatát és reménységét" [Róm\_5:3-5.]; és százszoros áldásokat hoznak lelkére [Márk\_10:29-30.]. És amikor előre tekint az örök világra, és meggondolja, milyen gazdag "jutalmat" fog ott kapni minden áldozatért, amelyet itt hozott Istenért [ Zsid\_12:26.], "boldognak tartja magát", hogy a kereszt viselésére hivatott [Jak\_5:11.]. Tudja, hogy "hitének megpróbáltatása dicséretre, dicsőségre méltóvá teszi majd Jézus Krisztus megjelenésekor [1Pe\_1:7.]"; és hogy "nyomorúságai, amelyek csak könnyűek és pillanatnyiak, sokkal nagyobb és örökkévaló dicsőség súlyát fogják munkálni részére [2Kor\_4:8-11; 2Kor\_4:16-17.]". Biztosan várja "a mennyek országát", mert Isten megígérte neki [2Ti\_2:12.], sőt, ennél többet vár: azt várja, hogy "jutalma nagy lesz a mennyben", és szenvedéseivel arányosan növekszik: úgyszintén *igazságos* megtorlást (megfizetést) is vár [2Th\_1:6-7.]. ]: de mégsem úgy várja, mintha azt e szenvedésekkel érdemelte volna ki: Krisztus engesztelő vérét teszi reményének egyetlen alapjává: és Krisztus érdemeiért, nem pedig a sajátjaiért van így felmagasztalva. Ezt a megkülönböztetést pontosan jelzi János apostol; aki, amikor látomásban látta az összes mártírhalált halt szentet, akik "sok/nagy nyomorúságból jöttek ki", azt mondja, hogy "megmosták ruháikat", de nem a saját könnyeikkel vagy vérükkel, hanem "a Bárány vérével; és ezért vannak Isten trónja előtt [Jel\_7:14-15.]". Tartsátok ezt észben, testvéreim, és ne habozzatok várni mindazt, amit Isten megígért].

**3. Az öröm alapjaként tekinti**

[Áldott Urunk azokkal kapcsolatban, akiket az igazságért üldöznek, azt mondja: "Boldogok vagytok", és felszólítja őket, hogy "örüljenek és örvendezzenek". Ugyanerről beszélnek apostolai is; gratulálva minden üldözött szentnek, és bátorítva őket, hogy "dicsekedjenek minden nyomorúságukban [Jak\_1:2; Jak\_1:12. 1Pe\_3:14; 1Pe\_4:12-16.]". Kétségtelen, hogy "a nyomorúságok önmagukban nem örömteliek, hanem fájdalmasak": de ha az előbbi szempontok szerint tekintünk rájuk, akkor az öröm valódi forrásaivá és okaivá válnak. Szent Pál minden bizonnyal nagyon is hozzáértő bíró volt: és a tényleges tapasztalatokon alapuló gondos számítás után azt mondja: "Úgy számolom, hogy e jelen világ szenvedései nem méltók arra, hogy összevethetők legyenek azzal a dicsőséggel, amely bennünk meg fog nyilatkozni [Róm\_8:18.]". Bármilyen fájdalmasak is legyenek tehát, ha csak az örök boldogságunkhoz vezetnek, minden hívő lélek számára örömre kell, hogy adjanak alkalmat, és ezt fogják is tenni. "Örömmel vették vagyonuk elrablását [Zsid\_10:34.]"; és (mondja Pál): ha vére italáldozatként kiontatik az egyház hitének áldozatára és szolgálatára, úgy fog gratulálni hozzá, mint boldog eseményhez, amelyért oka van áldani és dicsőíteni Istenét [Megjegyzés: Fil\_2:17.].

**Alkalmazás. Üzenet**

Hadd fűzzek azonban mindehhez egy **óvatosságra intő szót** **(Figyelmeztető üzentetet)**-

***[Vigyázzatok, hogy keresztetek valóban Krisztus keresztje legyen.***Ha a saját hibád vagy meggondolatlanságod miatt kerül rád, akkor az a te kereszted, és nem Krisztus keresztje. Vigyázzatok, hogy az Isten iránti látszólagos buzgóságból ne hanyagoljátok el vagy szegjétek meg az emberekkel szembeni kötelességeiteket. Ha szenvedtek, vigyázzatok, hogy az a jótettetekért legyen, és ne a rossz cselekedetekért [1Pe\_3:17.].

Hadd tegyek hozzá **egy bátorító szót is -**

[Isten nem "küld titeket a saját költségeitek terhén hadba". Arra kér, hogy "***bízd rá a lelkedet*** a jó cselekedetekben", azzal a biztos reménnyel, hogy ő megtartja azt [1Pe\_4:19.]. Irgalmas Megváltód, aki előtted járta az utat, együtt fog érezni veled a megpróbáltatásokban [Zsid\_4:15.], és mindezt jóra fogja fordítani [Róm\_8:28.], és a kellő időben biztonságban és örökre minden szenvedéstől megszabadít, (mindennek a hatáskörén kívülre helyez [Jel\_7:16-17.].

<https://bible.prayerrequest.com/7511-simeon-charles-horae-homileticae-commentary-21-volumes/isaiah/6/5/6/7/>

**D. Martyn Lloyd-Jones:**

**A keresztyén és az üldöztetés**

Forrás: D. Martyn Lloyd-Jones: ***Sudies in the Sermon on the Mount***, (The Inter-Varsity Fellowship, 1959.)

*[Tanulmányok a Hegyi Beszédről - Tizenkettedik fejezet]*

*Angolról fordította: Borzási Sándor, 2017 júniusában*

***„Boldogok, akik háborúságot szenvednek az igazságért, mert övék a mennyek országa” (Mt 5,10)***

 A 10 versben az utolsó boldogmondáshoz érkeztünk. „Boldogok, akik háborúságot szenvednek az igazságért, mert övék a mennyek országa”. – Általában egyetértés van afelől, hogy a 11. és 12. vers egyféle végső kidolgozása, vagy összefoglalása a boldogmondásoknak. Az elmondott igazság és üzenet alkalmazása ez sajátos módon a tanítványokra. Más szóval, Urunk a 10. vers végén befejezte a keresztyén ember általános portréját, jellemzését, és aztán az utolsó kijelentést különlegesen a tanítványokra alkalmazza.

Első látásra úgy tűnik, hogy e boldogmondás különbözik az összes többitől, abban, hogy nem egy megszokott jellemzést ad a keresztyénről, hanem egy jelentést tesz arról, hogy mi lesz a valószínű következménye az előbbieknek: vagyis, amiért a keresztyén az, aminek láttuk őt lenni. De végső soron mégsem különálló ez a többitől, mert ez is egy jelentés és jellemzés a keresztyénről. Üldözik, mivel egy sajátos személytípus, és mivel bizonyos módon viselkedik. A legjobban tehát úgy fejezhetnénk ki, hogy míg a többi boldogmondás közvetlen jellemzést képezett, ez egy közvetett jellemzést ad. „Ez történik veletek, mivel keresztyének vagytok”, mondja Krisztus.

Nos, érdekes megjegyezni, hogy e különös boldogmondás közvetlenül a *békességteremtők* említése után következik. Bizonyos értelemben a keresztyént azért üldözik, mert békességet munkál. - Micsoda mély belátást és értelmet nyújt ez nekünk a keresztyén élet természetéről és jelleméről! Nem találtok még egy ehhez hasonló helyet a Szentírásban, ahol a bűnről és a világról szóló bibliai tanítások ilyen tökéletesen és pontosan lennének lefektetve, mint épp, itt e két boldogmondásban – „Boldogok a békességre igyekezők”, és „Boldogok, akik háborúságot szenvednek az igazságért.” Ha a keresztyén ember békességteremtő, ez fog történni vele.

Egy másik előzetes figyelemre méltó pont az, hogy e boldogmondáshoz csatolt ígéret azonos az első boldogmondással társított ígérettel: „mert övék a mennyeknek országa”. Ez, - ha úgy tetszik - , egy további bizonyítéka annak a ténynek, hogy ez az utolsó boldogmondás. A mennynek országával kezditek, és a mennyek országával fejezitek be. Természetesen nem arról van szó, hogy a különféle áldások, melyek a többi boldogmondásokhoz lettek csatolva nem tartoznak azokra is, akiké a mennyek országa, s hogy ők nem nyernének áldásokat. Mindannyian áldások részesei; de Urunk ezzel a sajátos ígérettel kezdte és végezte, azért, hogy megértesse hallgatóival, hogy a legfontosabb dolog a mennyek országához való tartozás. – Amint láttuk, a zsidóknak téves felfogásuk volt ez országról. „De én nem ilyen országról beszélek” – mondja lényegében Urunk – „A fontos tényező, hogy tisztán lássátok Országom jellegét, és tudjátok, miként lehetettek annak a polgárai.” Tehát ezzel kezdi és ezzel fejezi be a boldogmondásokat. Mindezen sajátos áldások felett, melyeket nyerünk, és amelyekre szükségünk van és egyre teljesebben kell bírjuk őket, mindezeket felülmúlóan a nagy dolog és legnagyobb áldás az, hogy mi a mennyek országának a polgárai vagyunk, és ehhez a lelki birodalomhoz tartozunk.

Itt, ismét, úgy gondolom joggal állíthatjuk, hogy a lehető legkomolyabb, szív-mélyére ható vizsga-teszt előtt állunk, amivel csak valaha szembesültünk. Senki se képzelje, hogy ez a boldogmondás csak amolyan függeléke a többinek. A maga módján éppoly meghatározó leírás ez, mint bármely előző, még ha közvetett módon történik is. És mélyen megvizsgálja a szívünket. „Boldogok, akik háborúságot (üldöztetést) szenvednek az igazságért.” Micsoda bámulatos, meghökkentő és váratlan kijelentés! Jegyezzétek meg, hogy ez éppolyan részt képez a keresztyén megrajzolásában, mint a tiszta-szívűség, vagy békességre-igyekezés, vagy épp az irgalmasság. Valóban ez egyik tulajdonsága a keresztyénnek, és ezt hangsúlyozom szeretném, és ezért a legmélyebbre ható teszt ez, amivel csak szembesülhetünk. Mindezek a boldogmondások máris mélyen kérdőre vonták a szívünket, de bizonyos módon ez még szívbemarkolóbb tesztet képez, mint a többiek. – De hadd siessek hozzáfűzni, hogy talán egy boldogmondásnál sem kell annyira gondosan vigyáznunk, s egy boldogmondás sincs kitéve annyi helytelen értelmezésnek és félreértésnek, mint ez. Ez az, amit leggyakrabban félremagyaráznak és rosszul alkalmaznak. Ezért nagy körültekintéssel és vigyázással kell megközelítenünk. - Életbevágó állítás ez, lényeges, szerves részét képezi az egész újszövetségi tanításnak. Rátaláltok az evangéliumokban végig, s a levelekben is. Valóban, kijelenthetjük, hogy a biblia legnagyobb üzeneteihez tartozik, és magán hordozza elkerülhetetlen következményét. - Úgy látom, hogy a legfontosabb ezt a kifejezést hangsúlyozni: „*az igazságért”*. Nem csak azt mondja „boldogok, akiket üldöznek”, hanem, „boldogok, akiket az *igazságért* üldöznek”.

Nos, biztosra veszem, nem szükség sok időt vesztegetnem annak erősítésére, hogy milyen releváns állítás ez a keresztyének számára minden országban, ebben a jelen pillanatban. Sokkal több keresztyénüldözés van ma a világon, - mondta valaki -, mint volt a keresztyénség első százada óta mindeddig. És úgy hiszem, alapos tények igazolják ez állítást. Voltak kemény üldözési időszakok az egyház hosszú történelmének különböző korszakaiban, de ezek általában többé-kevésbé helyhez-kötöttek voltak. Most azonban az üldözés kiterjedt az egész világra. Vannak keresztyének, akik ténylegesen, keserves üldözést szenvednek számos országban e jelenkorban, és erős okunk van azt mondani, hogy valószínűleg ez lehet a ti életetek és az én életem legfőbb igeverse. Számos jel mutat arra, hogy az Egyház valóban nemsoká szembesülni fog azzal a tüzes megpróbáltatással, melyről Péter apostol írt és tanított. Természetesen ő elsősorban arra gondolt, ami az ő korában volt bekövetkező. De nagyon könnyen megtörténhet, hogy mi, ebben az országban, mely látszólag biztonságban és kényelemben él, megismerhetünk s megtapasztalhatunk valamit a nyomorúság és üldöztetés tüzes próbatételéből és kemencéjéből. Legyünk hát józanok, és értsük meg ezt az igeverset, és pontosan tudjuk meg, mi az, amit mond.

Ennek érdekében kezdjük néhány negatív állítással. Nem azt mondja, „Boldogok, akiket azért üldöznek, mert kifogásolhatók és különcködők.” Nem azt mondja, „Boldogok, akik nehéz sorsra jutnak keresztyén életükben, mivel igen nehéz természetűek” Nem azt mondja, „Boldogok, akiket, mint keresztyéneket üldöznek, amiért komolyan hiánycikk náluk a bölcsesség, és valójában ostobák és esztelenek abban, amit ők bizonyságtételnek tartanak.” Nem erről van szó. Nem szükség ezt részleteznem, de tény, sokszor látunk olyan keresztyéneket, akik enyhe üldöztetést szenvednek pusztán ostobaságukért, valamiért, ami vagy bennük található, vagy amit esztelenül tesznek. De az ígéret nem áll az ilyen emberekre. Az ígéret azoknak szól, akik „*az igazságért*” szenvednek. Legyünk nagyon tisztában ezzel! Vég nélküli szenvedést vonhatunk magunkra, olyan nehézségeket szerezhetünk magunknak, melyek teljesen szükségtelenek, csak azért, mert ostoba módon tanúskodunk és teszünk bizonyságot, vagy mert, önigazult lelkülettel szó-szerint lehívjuk az üldözést a saját fejünkre. Sokszor olyan bölcstelenek vagyunk ezekben a dolgokban. Olyan nehezen értjük meg a különbséget az előítélet és alapelv között; és olyan nehézfejűek vagyunk felfogni, hogy mi a különbség idegesítőnek lenni természetes értelemben, sajátos megnyilvánulásunk és vérmérsékletünk miatt, és botrányt okozni azzal, hogy a krisztusi igazság követei vagyunk.

Hadd mondjak egy másik negatívumot. Nem azt halljuk, hogy „Boldogok, akiket üldöznek, azért, mert *fanatikusak*”. Nem is azt mondja, „Boldogok, akiket üldöznek *túlbuzgóságukért*.” A fanatizmus üldöztetéshez vezethet; de az Újszövetség sehol sem ajánlja a fanatizmust. Oly sok kísértés van, mely a lelki és keresztyén életben megkörnyékez bennünket. - Vannak emberek, akik épp itt, az istentiszteleten, úgy hiszik, hogy „Ámen”-jüket egy különleges módon kell mondják, s azt gyakran kell hangoztatniuk. Azt gondolva, hogy ez lelkiségük elengedhetetlen jele, olykor terhesnek és zavarónak teszik magukat mások számára, és így bajt vonnak a fejükre. Ezt nem ajánlja a Szentírás; ez hamis istentiszteleti képzet. - A fanatizmus szelleme gyakran szintén súlyos nehézségekbe vezetett némelyeket. Emlékszem egy szegény férfira, aki vakbuzgóságával nemcsak magára vont szenvedést, hanem úgyszintén feleségére is. Túlságosan buzgó volt, és nem számolt az Úr Jézus adta utasításokkal és parancsokkal, csak azért, mert szerfelett akart bizonyságot tenni. Vigyázzunk, tehát, hogy szükségtelen szenvedést ne vonjunk magunkra! Bölcsek kell legyünk, „mint a kígyók, és szelídek, mint a galambok”. Isten őrizzen, hogy valamelyikünk szenvedjen azért, mert nem vette ezt komolyan. – Más szóval, nem azt mondja Urunk, hogy „Boldogok, akiket üldöznek, amiért valami rosszat tesznek,” vagy, mert ők maguk rosszak valamilyen értelemben. Emlékeztek, hogyan fejezi ezt ki Péter az ő bölcsességével: „senki se szenvedjen közületek mint gyilkos, vagy tolvaj, vagy gonosztévő, vagy mint más dolgába avatkozó”. Figyeljük meg jól, hogy egy kategóriába sorolja itt a gyilkosokkal, tolvajokkal és gonosztevőkel – *a más dolgába avatkozókat* is (lásd 1Pt 4,15)!

Hadd adjak még hozzá mindezekhez egy más fajta negatívumot. Ez az ige bizonyosan nem azt jelenti, hogy „boldogok, akik háborúságot szenvednek *egy ügyért*”. Ez igen megtévesztő, és igen vigyáznunk kell. Azt mondom, hogy különbség van az igazságért üldözve lenni, vagy egy bizonyos ügyért üldöztetni. Tudom, hogy gyakran e kettő eggyé válhat, és sokan a nagy mártírok és hitvallók közül egyazon időben szenvedtek az igazságért és egy ügyért. De ebből semmiképp sem következik, hogy a kettő mindig ugyanaz. - Nos, úgy vélem, hogy ez az egyik legfontosabb dolog, amit szem előtt kell tartanunk manapság. Úgy hiszem, hogy az utóbbi húsz évben voltak emberek, egyesek közülük nagyon jól közismertek, akik szenvedtek, akiket börtönbe és koncentrációs táborokba vetettek, a *vallásért*. De nem a jézusi értelemben vett igazságért szenvedtek. Gondosan őrködnünk kell e különbségtétel felett. Mindig fennáll e veszély, hogy mártír-lelkületet fejlesszünk ki magunkban. Vannak emberek, akik, úgy látszik, óhajtoznak a mártírságra; szinte szándékosan keresik azt. Nem erről beszél itt Urunk.

Úgyszintén meg kell értenünk, hogy ez nem jelenti azt sem, hogy *vallási-politikai okokból* szenvedünk. Nos, talán meglepődtök, de az egyszerű igazságot mondom, hogy a náci Németországban voltak keresztyének, akik nemcsak készek voltak gyakorlatban megélni a keresztyén hitet, hanem akik prédikálták is azt nyilvánosan, a szabadban, és mégsem zaklatták őket. De tudunk bizonyos más személyekről, akiket börtönbe és koncentrációs táborokba vetettek, és gondosan meg kell vizsgálnunk, miért történt ez velük. És úgy gondolom, ha megvonjátok a különbséget, látni fogjátok, hogy általában valami politikai ok miatt történt ez. Nem szükség hangsúlyoznom, hogy én itt nem a hitlerizmust mentegetem; hanem e döntő megkülönböztetésre próbálom felhívni minden egyes keresztyén figyelmét. Ha ti, meg én elkezdjük összevegyíteni vallásunkat a politikával, úgy nem kell meglepődnünk, ha üldöztetést kapunk. De úgy hiszem, ez nem lesz szükségszerűen az igazságért való szenvedés. - Ez valami igen sajátos és különleges dolog, és az egyik óriási veszély, mely bennünket fenyeget manapság, ez: hogy nem teszünk különbséget e kettő között. Vannak keresztyének Kínában és Európában, e jelenkorban, akiknek épp ez a legégetőbb problémájuk. Az igazságért szállnak-e síkra, vagy pedig egy ügyért? Végül is nekik is van politikai szemléletük és meggyőződésük. Polgárai annak a bizonyos országnak. Nem azt mondom, hogy egy embernek nem szabad kiállnia politikai elveiért. Egyszerűen csak arra hívom fel a figyelmeteket, hogy e boldogmondáshoz csatolt ígéret nem arra vonatkozik. Ha a politikai elvekért való szenvedést választod, menj, és tégy aszerint. De ne neheztelj Istenre, ha úgy találod, hogy ez a boldogmondás, és ez az ígéret nem igazolódik a te életedben. Ez a boldogmondás s ez ígéret speciálisan csak az Igazságért való szenvedésre vonatkozik. Isten adjon kegyelmet, bölcsességet és értelmet nekünk, hogy lássuk tisztán a különbséget politikai elfogultságaink és lelki alapelveink között. Sok zűrzavar létezik a mai korban e tekintetben. Sok beszéd és előadás, mely látszólag keresztyénnek tűnik, és melyről azt mondják, hogy igenis keresztyén, mely elítél e világban végbemenő bizonyos dolgokat, úgy hiszem, nem egyéb, mint politikai előítéleteknek a kifejtése. Az a vágyam, hogy mi mind megszabaduljunk az Írásnak ezen komolyan szomorú félremagyarázásától, ami számos hiábavaló és szükségtelen szenvedéshez vezethet.

Egy másik nagy probléma ebben a korban: Fontos, hogy e tiszta keresztyén hitet olyanok hirdessék, akik bizonyos politikai és szociális látásmódokon felül és kívül állnak. Mert ezek örökre különálló dolgok, és sohasem léphetnek frigyre egymással. Hadd illusztráljam ezt: a keresztyén hit, mint olyan, nem kommunista-ellenes. És remélem, hogy közülünk senki sem lesz annyira balga és tudatlan, hogy engedje, hogy a római katolikus egyház, vagy valami más érdek megtévesszen és félrevezessen bennünket. Mint keresztyének, nekünk törődnünk kell a kommunisták lelkével és az ő üdvösségükkel, éppen úgy, mint ahogyan törődnünk kell bármely más emberrel. De ha egyszer azt a benyomást keltjük bennük, hogy a keresztyénség nem egyéb, mint antikommunizmus, úgy máris bezártuk az ajtókat velük szemben, és szinte mi akadályozzuk meg őket abban, hogy hallgassák az üdvösség evangéliumáról szóló főüzenetünket. Vigyáznunk kell hát nagyon gondosan, hogy mi, keresztyének, az Írás szavait úgy vegyük, ahogy azok valóban szólnak.

Jertek, lássunk még egy, utolsó negatívumot. Ez a boldogmondás még csak azt sem mondja: Boldogok, akiket azért üldöznek, mert jók, mert nemesek és önfeláldozók. Természetesen, itt ismét egy másik igen lényeges és egyesek számára igen körmönfont megkülönböztetés rejlik. E boldogmondás nem azt mondja, hogy áldottak vagyunk, ha szenvedünk, amiért jók és nemes lelkűek vagyunk. Azon nagyszerű oknál fogva, mert valószínűleg *nem* fognak üldözni benneteket a jóságotokért. Igen kétlem azt is, hogy valaha üldöztetésben lenne részetek nemes-lelkűségetek miatt. Tények bizonyítják, hogy a világ általában dicséri és csodálja, sőt szereti a jókat és nemeseket; és csak az igazakat üldözi. Vannak emberek, akik nagy áldozatokat hoztak, kik feladták karrierjüket, jövőjüket és egészségüket, és akik olykor még életüket is halálba adták, és a világ hősökként tekintett rájuk és dicsérte őket. Úgyhogy rögtön sejthetjük, hogy ez nem az igazi igazság. Vannak bizonyos emberek manapság, akiket nagy keresztyénekként magasztal a világ, egyszerűen azért, mert ilyen áldozatokat hoztak. Ez, úgy hiszem, egyből kérdőjelet kell támasszon bennünk, hogy vajon valóban a keresztyén hitet gyakorolják-e, vagy valami mást – talán csak egy általános nemes-lelkület vezeti őket.

Mit tanít hát ez a boldogmondás? Hadd fejezzem ki a következőképpen. Igaznak lenni, igazságot gyakorolni, valójában annyit jelent, mint az Úr Jézus Krisztushoz hasonlítani. Tehát azok a boldogok, akiket azért üldöznek, mert Hozzá hasonlítanak. - És, ami több: akik hozzá hasonlítnak, azokat mindig üldözni fogják. – Hadd tárjam fel ezt nektek mindenekelőtt a Biblia tanításából. Hallgassátok, miképpen fejezi ezt ki maga az Úr: „Ha gyűlöl titeket a világ, tudjátok meg, hogy engem előbb gyűlölt tinálatoknál. Ha e világból valók volnátok, e világ szeretné azt, ami az övé. De mivel nem e világból valók vagytok, hanem én választottalak ki titeket magamnak e világból: azért gyűlöl titeket a világ. Emlékezzetek meg a beszédekről, amelyeket mondtam néktek: Nem nagyobb a szolga az ő uránál. Ha engem üldöztek, titeket is üldöznek majd” (Jn 15,18-20). Itt nincs minősítési különbségtétel, ez egy határozott megállapítás, mely minden keresztyénre vonatkozik. – Most hallgassátok meg, hogy az Ő szolgája, Pál, miként állítja ugyanezt. Ezt írja Timótheusnak, aki nem értette e tanítást, és ezért nem volt boldog az üldözés alatt. „Mindazok is, - mondja - mindazok is, akik kegyesen akarnak élni Krisztus Jézusban, üldöztetni fognak” (2Tim 3,12). Ez ismét egy kategorikus, semmilyen kivételt nem tűrő megállapítás. Ezért mondtam az elején, hogy olykor úgy érzem, ez a boldogmondás minden boldogmondások közt a legmélyebben megvizsgál és megmér bennünket. - Szenvedsz-e az igazságért?

Ez tehát a tanítás lényege. Most nézzük, miként mutatkozik ez meg végig a biblián. Például, Ábelt üldözte a testvére, Kain. Mózes keservesen üldöztetett. Nézzétek, Dávidot, miként üldözte Saul, s azokat a rettenetes üldöztetéseket, melyeket Illésnek és Jeremiásnak kellett elszenvednie. Emlékeztek Dániel történetére, hogy hogyan üldözték! Vannak kimagaslóan igaz emberek az Ószövetségben, és közülük mindegyik kivétel nélkül igazolja e bibliai tanítást. Üldözve voltak, nem azért, mert nehéztermészetűek, vagy túlbuzgók voltak, hanem egyszerűen azért, mert igazak voltak. - S az Újszövetségben ugyanezt találjátok. Gondoljatok az apostolokra, milyen üldöztetéseket kellett átszenvedniük! Úgy hiszem egy ember sem szenvedett annyit, mint Pál apostol, noha kedves, szelíd és igaz ember volt. Olvassátok el a szenvedéseiről szóló alkalmi leírásokat. Nem meglepő hát, hogy azt mondja, hogy „akik csak kegyesen akarnak élni Krisztus Jézusban, üldöztetni fognak.” Személyesen ismerte és tapasztalta ő ezt. – De természetesen a legnagyobb példa ebben is maga a mi Urunk. Itt van előttünk Ő, teljes, abszolút tökéletességében, gyöngédségében és szelídségében, akiről méltán el lehetett mondani, hogy „a megrepedt nádat nem töri el, és a pislogó gyertyabelet nem oltja ki”. Soha senki sem volt oly gyöngéd és kedves, mint Ő. De nézzétek, mi történt vele, hogy bánt vele a világ! - Olvassátok el úgyszintén a keresztyén egyház hosszú történelmét, és úgy fogjátok találni, hogy ez az állítás vég nélkül beigazolódott. Olvassátok a mártírok életét, Husz Jánost, a puritánokat, vagy a reformátorokot. Olvassatok aztán róla az újabb korból is, és figyeljétek meg milyen üldöztetéseket szenvedtek el az evangéliumi ébredés vezéregyéniségei a 18. században. Kevés ember ismerte úgy az igazságért való szenvedést, mint Hudson Taylor, aki ebben a században halt meg. Ő jól tudta, mit jelent olykor keserves szenvedéseket kiállni. Mindezek e boldogmondás állítását igazolják.

*Kik* üldözik az igazakat? Amint végigmentek a Szentíráson, és amint az egyháztörténelmet tanulmányozzátok, látni fogjátok, hogy az üldözés nem korlátozódik a világra. Rettenetes üldöztetéseket kellett elszenvedniük Isten embereinek az egyház részéről, és a vallásos emberek részéről. Gyakran a névleges keresztyénektől. – Nézzétek a mi Urunkat, magát. Kik voltak fő üldözői? A farizeusok és az írástudók, és a törvény tanítói! Az első keresztyéneket úgyszintén leghevesebben a zsidók üldözték. – Aztán olvassátok az egyháztörténelmet, és figyeljétek meg benne, hogy a római katolikus egyház miként üldözte azon férfiakat a középkorban, akik meglátták a tiszta igazságot, és törekedtek azt csendben megélni. Hogyan üldözték őket a névlegesen vallásosak! – Aztán nézzétek meg a puritán atyákat! – Látjátok: ez a biblia tanítása, és az egyháztörténelem ténylegesen igazolja, hogy az üldözés jöhet nemcsak kívülről, hanem belülről is. Vannak úgynevezett keresztyén képzetek, melyek távol esnek az Újszövetségtől, melyeket sokan erősen tartanak, és ezek indítják őket arra, hogy üldözzék azokat, akik őszintén és igazán próbálják követni az Úr Jézus Krisztust a keskeny úton. - Találkozni fogtok ezzel személyes tapasztalatotokban is. Gyakran hallottam már megtért emberektől, hogy több ellenállással szembesültek állítólagos keresztyének részéről, mint a kívülálló világi emberektől, akik sokszor örülnek, ha látják, hogy megváltoztak és kívánják megtudni e változás okát. A formális keresztyénség gyakran legnagyobb ellensége a tiszta hitnek.

De hadd tegyek fel egy másik kérdést. *Miért* üldözik ekként az igazakat? És, különösképpen, miért, hogy az *igazakat* üldözik és nem inkább a jókat, és nemeseket? A válasz, úgy gondolom, nagyon egyszerű. A jókat és nemeseket igen ritkán üldözik, mert mindannyian úgy érezzük, hogy ők olyanok, mint mi vagyunk, legjobb minőségünkben. Úgy gondoljuk: „Én is képes vagyok erre, ha ráadom magamat!”, és csodáljuk őket, mert ezzel bizonyos módon önmagunkat méltatjuk. De az igazakat azért üldözik, mert ők másak, különböznek. Ezért üldözték a farizeusok és írástudók a mi Urunkat. Nem azért, mert ő jó volt, hanem azért, mert más volt, mint ők. Volt benne valami, ami elítélte őket. Jelenlétében érezték, hogy minden igazságosságuk hitvány és üres. Ezt nem szerették érezni. Az igaz ember lehet semmit sem mond; nem ítél el bennünket szavakkal. De épp amiért az, aki, lényegében elítél bennünket; boldogtalannak érezzük magunkat, semmivé zsugorodunk. Ezért gyűlöljük őket, és igyekszünk hibát találni bennük. „Ó, tudod, - mondják az emberek – én is keresztyén vagyok; de amit ez tesz, túl sok; túlzásba viszi a dolgot.” – Ez volt a magyarázatja a Dániel üldözésének. Minden szenvedés azért érte, mert igaz volt. Nem csinált ebből látványosságot, hanem csendesen élte az igazságot, a maga módján. De azt mondták róla a kollégái: „ez az ember elítél minket azzal, amit tesz. Meg kell fogjuk valamiben”. Mindig ez a probléma; - és ez volt a magyarázata a szenvedésnek a mi Urunk esetében is. A farizeusok és mások gyűlölték Őt, egyszerűen tökéletes, teljes szentségéért, igazságosságáért, igaz voltáért. És ez az, ami miatt az említett Hudson Taylorhoz hasonló gyöngéd, szerető, szeretetreméltó emberek is olykor keserves, rettenetes üldöztetéseket szenvednek keresztyénnek látszó személyektől.

Végezetül mindezekből nyilván levonhatunk néhány következtetést (tanulságot). Először, sokat mond ez nekünk az Úr Jézus *Krisztus személye felől alkotott felfogásunkról*. Ha róla alkotott képzetünk olyan, hogy őt csodálhatják és éljenezhetik a nem-keresztyének, úgy rossz látásunk van felőle. Jézus Krisztus olyan hatást gyakorolt kortársaira, hogy sokan köveket ragadtak, hogy megkövezzék őt! Gyűlölték! És végül, egy gyilkost engedtek szabadon helyette, s Őt halálra adták. Ilyen hatással van Jézus Krisztus mindig a világra. - De látjátok, vannak más vélemények is felőle. Vannak világi emberek, akik azt mondják, hogy ők csodálják Jézus Krisztust; de ez csak azért van, mert sohasem látták őt. Ha látták volna, úgy gyűlölnék Őt, mint kortársai tették. Ő nem változott; s az ember sem változott. Legyen hát gondunk rá, hogy Krisztusról alkotott látásunk olyan legyen, hogy a természeti ember képtelen legyen könnyedén csodálni és éljenezni azt.

Ez a második következtetéshez vezet. Ez a boldogmondás mérlegre teszi *a keresztyénről alkotott látásunkat*. A keresztyén ember Urához hasonlít, és Urunk ezt mondta róla: „Jaj nektek, amikor minden ember jót mond felőletek! Mert így cselekedtek a hamis prófétákkal is az ő atyáik” (Lk 6,26). És mégis, nem azzal a képzettel vagyunk-e a tökéletes keresztyénről, hogy az szinte mindig kedves, népszerű ember, ki sohasem árt senkinek, akivel olyan könnyen ki lehet jönni? De ha ez a boldogmondás igaz, akkor az ilyen nyilván nem igazi keresztyén, mert a valódi keresztyén nem olyan ember, akit mindenki dicsér. Urunkat sem dicsérték, és azt az embert sem fogják dicsérni soha, aki hozzá hasonlít. „Jaj nektek, mikor minden ember jót mond felőletek!” Így cselekedtek a hamis prófétákkal, de magával Krisztussal nem így tettek.

A következő tanulságra térek. Ez a természeti, *újjá-nem-született embert* érinti, és a következő. „A testi ember – amint Pál mondja – ellenségesen viszonyul Istenhez.” Bár beszél Istenről, de valójában gyűlöli Istent. S amikor Isten Fia a földre jött, a testi ember gyűlölte és megfeszítette Őt. És ilyen állásfoglalással van a világ ma is iránta.

Ez az utolsó következtésre vezet, éspedig, hogy *újjászületésre van szükség feltétlenül*, *ahhoz, hogy valaki keresztyénné váljon*. Keresztyénnek lenni végső soron annyit jelent, mint Krisztushoz hasonlítani; és az ember sohasem lehet Krisztushoz hasonló, teljes átváltozás nélkül. Meg kell szabadulnunk a régi természettől, mely gyűlöli Krisztust és gyűlöli az igazságot. Új természetre van szükségünk, mely szereti ezeket, szereti Őt, és így hozzá hasonlóvá lesz. Ha Krisztust próbáljátok utánozni, úgy a világ dicsérni fog; de ha Krisztushoz hasonlókká váltok, gyűlölni fog titeket.

Végül tegyük fel magunknak e kérdést: *Tudjuk-e, mit jelent üldöztetni az igazságért?* Ahhoz, hogy hozzá hasonlítsunk, világossággá kell lennünk. A világosság folyton leleplezi a sötétséget, s ezért a sötétség mindig gyűlöli a világosságot. Nem kell agresszívaknak lennünk, nem kell esztelenül viselkednünk, ne kell bölcstelenek legyünk; ne kell kirakatba állítsuk keresztyén hitünket. Nem kell semmit sem tennünk, ami üldözést vonna maga után. De azzal, hogy Krisztushoz hasonlítunk, elkerülhetetlenné válik az üldözés. Ám ez dicsőséges dolog. „Örüljetek ennek!” - mondja Péter és Jakab. És Urunk maga mondja: „Boldogok vagytok, áldottak vagytok, ha ilyen a ti életetek!” - Ha úgy találod, hogy Krisztusért és az igazságért üldöznek, úgy megnyerted a végső bizonyságát annak, hogy keresztyén vagy, hogy a mennyei ország polgára lettél! „Néktek – mondja Pál a filippieknek, - nektek megadatott az a kegyelem a Krisztusért, nemcsak hogy higgyetek benne, hanem hogy szenvedjetek is őérte” (Fil 1,29). És visszanézek az első keresztyénekre, kiket a hatóságok üldöztek, és hallom, amint hálát adnak Istennek, „hogy méltókká tétettek arra, hogy az Ő nevéért szenvedhessenek”.

Isten, az Ő Szentlelke által adjon nekünk nagy bölcsességet, jó belátást, megfontoltságot, és értelmet a különbségtételre ezekben a dolgokban, hogy ha valaha szenvednünk kell, tudhassuk bizonyosan, hogy az igazságért szenvedünk; s bírhassuk e boldogmondás teljes vigaszát és áldását.

**HEGYRŐL HAZAFELÉ**

Szelíd leszek, ha megaláznak.

Nem gyötörnek emésztő vágyak,

nem diadalt, - békét kívánok

s a mennyek országára várok.

Naponta célom: Azt keresem,

mi igaz s elveszíthetetlen.

Valódi gazdagságra vágyva

építem házam kősziklára.

Lelkemben szent szavak égnek,

hazamegyek hát - sónak, fénynek,

s ha árad felém szitok, átok:

őszintén mindent megbocsátok.

Nem törekszem fénylő babérra.

Szolgálni rejtve: lelkem célja.

Homlokomon nincs gond-barázda.

ráhagyatkozom hű Atyámra.

Őre madárnak, liliomnak,

kezében jó helyen van a holnap.

Szívemben béke, számon zsoltár,

a keskeny utat vállalom már.

Más hintón vágtat? Gyalog baktatok,

és mint még soha, oly boldog vagyok!

 *Siklós József*

*Szigethy Ferenc:*

**A hegyi beszéd**

(Mt 5,3-10)

Ó, a szövetség a föld és az ég közt!

Nem az a boldog, aki vakmerő,

ki szemet szemért, fogat-fogért szerzett,

akinél győzött a jog és erő!

Mások boldogok: az áldott szelídek!

Nem a gyávák, a félők, - nem azok;

de kiknek arcán szent komolyság árad

s szemükből hitük szinte kiragyog!

Nem az a boldog, aki sokszor örvend,

sokkal inkább a könnyet hullató,

mert minden seb és könny egyszer megenyhül

s a mosoly akkor – a mennyből való!

És nem csak az boldog, ki mindig csak győz

s örökké hős az ellenség felett,

az is boldogság, ha valaki bátran

az igazságért vesszőt szenvedett!

Ó, boldog az, aki irgalmas lelkű,

s ki keblében tiszta szívet visel. -

Boldogok ők, bár itt a földön járnak,

mégis, az éghez vannak már közel.

*Gerő Sándor:*

**A boldogság titka**

Boldog, akinek szíve van, érző,

érzékeny, tiszta, jó, mint egy meleg,

puha fészek a virágos ágon.

Nem élt haszontalan e zord világon.

Boldog, akinek szíve van; nyájas,

megértő, szabad, víg, mint gyermek,

ki nem fakasztott soha könnyeket,

lényéből árad öröm s szeretet.

Féltett kincsnél is jobban őrizd,

kísértés vihara ki ne oltsa

hited, a szíved tiszta szent hevét,

megváltott életed oltártüzét.

*Harangláb c. kötetből.*

**Bódás János:**

**ISTEN FIAI**

Odakínáltad-e bal orcád annak,

ki megütött jobb feleden?

Ha nem tetted, nem tudod még, hogy milyen

a legboldogabb győzelem!

Ha törvény elé vitt galád hamis vád,

és te nem hagytad magadat,

de fogcsikorgó daccal védted rongyod,

... még sohasem volt igazad.

Ha egy mérföldre küldtek, s te kettőre

nem vállalkoztál szívesen,

e szolgaság szép győztes szabadságát

nem ismerted meg sohasem.

Ha nem jutott a szegénynek kezedből

se fillér, se kenyér, se víz,

nábob-kincseid aranygarmadája

rejtve maradt előtted is.

Ha nem szereted s áldod azt, ki gyűlöl

s halálos csapdát von köréd,

nem ismered a megbocsátás édes,

uralkodói örömét.

Visszaütni gonosz is tud, s perelni

vámszedőnek is van joga.

Csak szolgalélek zsarnok, s csak az állat

fösvény, önző és mostoha.

Az ember több! Légy ember: Isten képe,

néked szól a Hegyi Beszéd.

Árassza lényed egy magasabb élet

megtisztult szellemét!

Az égbe ereszd gyökered erősen,

ne ússz az árral ostobán.

Tedd mindennek éppen a fordítottját,

mint amit a világ kíván.

A föld a korcsoké, s a korcs gyáva, hitvány,

bárhogy küzd, el kell buknia.

A bölcs szelíden enged a gonosznak,

teheti, mert bátor, erős és gazdag,

s király, mert az Isten fia!

***Molnár Károly:***

**Az apostol**

Hazája nincs.

Ha van, az olyan ismeretlen,

Mint ő maga, lénye s eredete.

Csak megjelent egyszerű ruhában,

Nyugtalan szíve nagy izgalmában

És úgy hallgatták őt az emberek,

Mint új napot a borult fellegek.

És ő beszélt.

Zavaros két nagy szemén át

A lelke lövellt ki ezer szikrát.

Új tan volt az, de amint elhozta,

A nép lelke úgy visszhangozta!

Úgy vélte, hogy már hallá valahol,

Amit hirdet a jámbor apostol.

Arról beszélt,

Hogy megbocsátott az Isten,

S ez új reményt szült az emberben.

Oly édes volt tana az igének,

Hogy előtte földig térdelének,

Úgy akarták imádni, mint Istent. –

Ő menekül, s hullat gyászos könnyet.

S újra beszél.

Hogy nincs több, csak egy az Isten!

Nem szabad mást imádni itten!

Csak úgy cseng a város a szavától:

„Ti, emberek! – sikolt fájdalmasan –

Térjetek meg! Ő vár irgalmasan!”

Nem értették.

Őrültnek gondolták őtet

És már szedik is a köveket.

„Halált reá! Nekünk van istenünk!

Kit ez hirdet, olyat nem ismerünk!”

S a nagy tömeg kegyetlenül gyilkol.

És nem fut el a hithű apostol.

Agyonverték.

Kő borította el testét,

Ott érte el a korom estét.

De eljöttek hozzá barátai,

S hogy leszedték a harag köveit,

Megmentették ismét az apostolt,

Lábra állt a megkínzott tetszhalott..

Még sokáig

járta ezt a kálváriát,

mely a jóknak annyi fájdalmat ád.

Útja végén futását elvégezve

Ott vonaglik keresztre szegezve.

A jó Isten, akihez oly hű volt,

Magához felvette az apostolt.

\*

Apostola

Vagy-é te az igazságnak?

Nem léssz soká tűrtje a világnak.

Ha jellemed szilárd és megvallod

Krisztusodat – ez lesz itt a sorsod.

Ne bándd! Mindezt a Teremtő látja.

Apostol légy!

Ő Megmentőd s a lelked Barátja.

*Molnár Károly (Effata c. kötetből, 1926. kiadás, Arad)*

**ISTVÁN VÉRTANU**

Megkövezték egykor Istvánt,

Az Úr Jézus tanítványát,

Az út szélén holtan hagyva,

Jeruzsálem határába’.

Midőn hangzott bizonysága,

Csak úgy fénylett az orcája!

A főpapok mind ámulták,

Mint egy angyalt, őt úgy látták.

Gyolcs ruháján, elterülve,

Végigömlött piros vére;

Saul őrzé a köntösét

Azoknak, kik megkövezték.

Látta akkor a nyílt égen

Isten Fiát dicsőségben;

Lelkét neki ajánlotta,

Irgalmat kért gyilkosokra…

Megkövezték egykor Istvánt,

Az Úr Jézus tanítványát,

Az út szélén holtan hagyva,

Jeruzsálem határába’.

\*

Úr Jézus, segíts meg engem,

Add, hogy legyen erős hitem,

Legyek bátor tanítványod,

Tegyek hűen bizonyságot.

Ha teérted szenvednem kell,

Szentlelkeddel úgy készíts fel,

Hogy mint István, hű maradjak,

Mindhalálig szolgáljalak!

 *Jobbágy István, 1981.*

*(utolsó két szakasz: Borzási Sándor, 2003)*

**Énekekszövegek**

**A hit hangjai c. énekeskönyvből:**

**512**

**Mindenről lemondok Érted,**

Jézusom, követlek Téged.

Földiek helyébe, hogyha kérem,

Lelki kincset osztogatsz Te nékem.

Mindenről lemondok Érted, Jézusom.

2. Még ha szenvedek is Érted,

Jézusom, követlek Téged.

Nagy kegyelmed bűnöm megbocsátja,

Lelkem üdvét csak Tebenned látja,

Még ha szenvedek is Érted, Jézusom.

3. Ó, ha meghalok is Érted,

Jézusom, követlek Téged.

Jól tudom, hogy itt minden csak álom,

Életem Tenálad megtalálom,

Még ha meghalok is Érted, Jézusom.

**453**

**Légy jó vitéze Krisztusnak,**

Vidd szerte Igéjét!

A szégyent is bátran hordjad

Az Ő keresztjéért!

2. Bármily nehéz még itt az út,

Vállald a szent munkát,

Míg a kereszt nem éri el

Fényes diadalát!

3. Sok vértanú halt Jézusért,

S te rózsák közt járnál?

Ők a keresztet hordozták,

S te tétlenül állnál?

4. Csak lankadatlan harcold meg

A hit nemes harcát,

Hogy végre majd fönt átvehesd

Győzelmi koronád!

**Délutáni istentisztelet:**

**Zsid 2,1-4**

**Ügyeljünk a Jézustól hallottakra!**

**AZ EVANGÉLIUMI ÜDVÖSSÉG NAGYSÁGA**

***Charles Simeon prédikációja***

Forrás. C. Simeon: **GREATNESS OF THE GOSPEL SALVATION, Discourse No. 2273. From: Horae Homileticae**

<https://bible.prayerrequest.com/7511-simeon-charles-horae-homileticae-commentary-21-volumes/hebrews/2/3/2/3/>

***Zsid 2:3. Hogyan menekülhetünk meg, ha elhanyagoljuk az ilyen nagy üdvösséget?***

Hogy helyesen értékeljük kiváltságainkat, nem a pogány világ kiváltságaival kell összehasonlítanunk azokat, hanem azokkal, amelyeket Isten ősi népe, a zsidók élveztek. Őket a mennyből kapott kinyilatkoztatással és isteni rendelésekkel részesítette előnyben, amelyek révén elnyerhették az Isten előtti elfogadottságukat. De az ő rendtartásuk (az ószövetségi rendtartás, a törvény korszaka) mérhetetlenül terhes volt; törvényeiket rendkívüli szigorral hajtották végre; olyannyira, hogy egy embert halálra köveztek, ha csak néhány vesszőt is szedegetett szombaton [4Mózes 15:32.]. Valójában a törvény bármilyen, két vagy három tanú által tanúsított *merész (vakmerő, szándékos)* megszegése halálbüntetést von maga után [ 4Mózes 15:30.]. Most, ha meggondoljuk, hogy mennyire más üdvösségi rendtartásban élünk, joggal merülhet fel a kérdés: "Hogyan menekülhetünk meg, ha elhanyagoljuk ezt a nagy üdvösséget?". Mert bizonyára, ha már csak az angyalok által bevezetett rendtartás ilyen szigorú figyelmet követelt, és ilyen kérlelhetetlenül betartották, akkor sokkal inkább meg kell követelnie a figyelmet az evangéliumi rendtartásnak, amelyet Isten egyetlen drága Fia vezetett be, és amelyet a Szentlélek tanúsít: joggal igényel figyelmet és betartást mindazoktól, akiknek kinyilatkoztatott.

A felolvasott szavak arra vezetnek, hogy megmutassam nektek,

**I. Az evangéliumi kijelentés (diszpenzáció/rendtartás) nagyságát...**

**Hogy megtudjuk, *mi az evangéliumi üdvösség*, a mi áldott Urunk és apostolainak prédikálásához kell fordulnunk -**

 [A mi áldott ***Urunk*** nem fejtette ki *szisztematikusan* az evangéliumi üdvösség egész természetét; de kellő világossággal tárta fel azt, hogy azok, akik kellő figyelmet fordítanak szavára, könnyen megérthessék. Mi lehetne például világosabb, mint a Nikodémusnak adott útmutatása: "Ahogyan Mózes felemelte a kígyót a pusztában, úgy kell az Emberfiának is felemeltetnie, hogy aki hisz benne, el ne vesszen, hanem örök élete legyen [Jn 3:14-15.]." Itt ki van jelentve az egész világ elveszett állapota, és a szabadulásuk eszköze; nevezetesen, mint ami Krisztus halála, vagyis a bűnért való engesztelés által, és a belé vetett hit egyszerű gyakorlása által történik [Lásd még: 16., 18., 36. ver.]. Ugyanezt az igazságot ismételten kijelentette másoknak is [Jn 6:51; Jn 11:25-26; Jn 12:32-33 és Mt 26:27-28.] - - - és világosan kijelentette, hogy mivel Ő önmagában a mózesi szertartás egészét beteljesítette, Ő az Istenhez való hozzáférés egyetlen eszköze (közbenjáró), a világ egyetlen Megváltója: "Én vagyok az igazság, az út és az élet: senki sem mehet az Atyához, csak általam [Jn 14:6.]".

***Apostolai*** utána ugyanezt a tanítást hirdették; és az általuk hirdetett tanításra a Szentlélek rányomta pecsétjét. Amikor Péter először megnyitotta az evangéliumot a ***zsidóknak***, arra szólította fel őket, hogy higgyenek Jézus Krisztusban bűneik bocsánatára; és ugyanígy tett, amikor a ***pogányoknak*** nyitotta meg: és a Szentlélek minden alkalommal tanúságot tett erről, láthatóan leszállt a mennyből [ApCsel 2:38-39; 10:43-44.]. Így prédikált Pál is, és ugyanezzel a hatással, az antiókhiai népnek és a filippi börtönőrnek [ApCsel 13:38-39; ApCsel 16:30-31.]. Egyszóval ez volt az az evangélium, amelyet mindannyian hirdettek; és ezzel győzedelmeskedtek, hogy Krisztus országát az akkor ismert világ nagyobbik részén megalapítsák [Megjegyzés: Márk 16:15-16.].

**De hogyan hirdessem (tárjam fel nektek) *ennek az üdvösségnek a nagyságát*?**

[Tekintsük azt úgy, *ahogyan* *nekünk adatott*; ki képes felbecsülni ennek áldásait? Vegyük akár külön-külön, akár együttesen; és mondjátok meg nekem, hogy ti vagy egy mennyei angyal ki tudná-e valaha is számítani a bűnbocsánat, a békesség, a szentség és a dicsőség értékét? - - Az örökkévalóság túl rövid lenne ahhoz, hogy megszámolhassuk a hatalmas összeget. De tekintsük azt úgy, *mint ami meg lett vásárolva (szerezve) számunkra;* ez esetben minden erőfeszítés, hogy helyesen felmérjük, kudarcot vall. Mit mondjak Isten egyetlen drága Fiának megtestesüléséről, s hogy a bűnösök helyére állt? Mit mondjak az ő halálra szóló engedelmességéről, és arról, hogy olyan igazságosságot munkált ki, amelyben a világegyetem minden bűnöse, ha csak hisz Jézusban, Isten előtt elfogadva bizton megállhat előtte? Nyilvánvaló, hogy a téma túlságosan magas akár az emberek, akár az angyalok számára; és hogy "e szeretet magasságát, mélységét, hosszát és szélességét soha nem lehet teljesen felfogni", vagy megfelelően feltárni [Ef 3:18-19.].

Nos, akkor most már készen állhatunk arra, hogy halljunk

**II. Az elhanyagolásának veszélyéről -**

Itt minden élő emberhez szól *e kíhívás (kérdés)*; és a bűnösök itt saját ügyükben önmaguk bíráikká válnak. Csak azt vegyük figyelembe, ami az evangéliumi üdvösség elhanyagolásában benne van (mit jelent tulajdonképpen):

**1. Micsoda hálátlanság!**

[Valóban igaz-e, s úgy van, hogy a Mindenható Isten annyira megsajnálta bukott állapotunkat, hogy egyszülött Fiát adta, hogy helyettünk és érdekünben álljon, és saját halálig tartó engedelmességével megmentsen minket mindattól a nyomorúságtól, amit megérdemeltünk? - - Mit mondjunk azokról, akikre a kegyelemnek ez a megdöbbentő cselekedete, amikor hallanak róla, nem gyakorol hatást? Ha csak *egy ember, egy bűntárs* helyettesítette volna magát helyettünk, és egy nyilvános hóhér keze által meghalt volna értünk, mit gondolnának rólunk, ha nem éreznénk iránta semmiféle kötelezettséget? Akkor felteszem *nektek* a kérdést: Mit kell Istennek gondolnia rólunk, ha nem érzünk vágyat arra, hogy viszonozzuk a hozzánk való ki nem érdemelt és határtalan jóságát, hogy egyetlen drága Fiát adta, hogy meghaljon értünk? Mindenkihez fordulok, s komolyan kérdem: Nem számíthatunk-e arra, hogy elveszítjük ezt az üdvösséget, ha annyira közömbösek vagyunk iránta, hogy mind azt, mind pedig a megvalósításához használt eszközöket hanyagul kezeljük? - - Nem kételkedhetek abban, hogy mi az a tanúságtétel, amelyet minden egyes előttem álló személy lelkiismerete kénytelen tenni ez esetben feleletül e kérdésre.]

**2. Micsoda ésszerűtlenség (esztelenség)!**

[Ki gondolja valaha is, hogy eszköz nélkül eléri a célt? Semmit sem lehet elérni ebben az életben az alkalomhoz illő erőfeszítés nélkül. Hogyan remélhetitek tehát, hogy a mennyet és annak minden dicsőségét valaha is el lehet érni némi erőfeszítés nélkül? Ha minden erőfeszítést meg kellene követelnem, amit a szegény pogány hívők tesznek isteneik kegyének megszerzése érdekében, akkor nagyon is ésszerű lenne, hogy éjjel-nappal a legjobban megerőltető, önmegtagadó dolgokkal foglalkozzatok, amiket csak elrendeltek nektek. De amikor csak annyit kell mondanom: "Higgyetek Krisztusban, és így üdvözüljetek", akkor a legnagyobb mértékben ésszerűtlen a hanyagságotok. Tegyük fel, hogy amikor Mózes felállította a érckígyót, hogy mindenki, aki ránéz, meggyógyuljon, valaki olyan visszás volt, hogy azt mondta: "Nem, nem fordítom el a fejem, hogy ránézzek"; nem mondanád, hogy az ilyen ember joggal érdemelte ki a halált, amelynek következnie kellett? Ilyen tehát a sorsotok, akik elhanyagoljátok a Megváltót: és meghagyom nektek, hogy ítéljétek meg, hogy nem ésszerűtlen-e a makacsságotok, amikor nem vagytok hajlandók ilyen könnyű eszközökhöz folyamodni? nem jogosan zár-e el benneteket minden reménytől, hogy az üdvösséget, amelyet ő kínál nektek, megkapjátok?].

**3. Micsoda szörnyű istentelenség!**

[Félek, hogy ezt a tényt valódi szemszögéből tárjam elétek, nehogy azt gondoljátok, hogy a kelleténél nagyobb mértékben akarom súlyosbítani a bűnösségeteket. De maga az apostol úgy ábrázolja ezt, mint "az Isten Fiának lábbal tiprását és nyílt megszégyenítését, és a kegyelem Lelkének bántalmazását.” Tegyük fel, hogy úgy látjátok ezt a dolgot, ahogyan Isten látja. Tegyük fel, hogy látjátok, amint az Úr Jézus Krisztus személyesen eljön ahhoz az emberhez, és az az ember ellene fordul, és a lába alá tiporja őt; aztán tegyük fel, hogy látjátok, amint a Szentlélek is könyörög és esedezik, hogy fogadja el a kegyelmet, és az ember hátat fordít neki, és mindenféle módon megveti őt: gondolod-e, hogy annak az embernek van valami jogos oka arra, hogy üdvösséget várjon Attól, akit ilyen megvetéssel kezel? Ez tehát az a fény, amelybe Isten helyezi a dolgot, és amelyben nektek is látnotok kell [Zsid 10:28-29.]. Ti valójában azt mondjátok Istennek: "Felesleges volt elküldened értem a te Fiadat: Nem akartam őt, és nem is fogadom el; és ha nem üdvözülhetek másként, mint általa, akkor elhatároztam, hogy maradok az általam választott alternatíva mellett: mert inkább elpusztulok bűneimben, minthogy az ő általa való üdvösség keresésének fáradságával foglalkozzam.” Nos, azt hiszem, nem kell magyaráznom nektek, hogy egy ilyen makacs bűnös kárhozata jogos-e vagy sem: Meggyőződésem, hogy a szövegemben hozzátok intézett felhívás utat talált mindannyiótok szívéhez (lelkiismeretéhez); és hogy látjátok immár, milyen hiábavaló lehet bárkinek is azt remélnie, hogy megmenekülhet Isten nemtetszésétől, ha továbbra is ilyen hanyagsággal és megvetéssel bánik a számára biztosított csodálatos üdvösséggel].

**Üzenet (Alkalmazás): -**

**1. Azokhoz, akik elhanyagolták ezt az üdvösséget-**

[Szeretném, ha különösen emlékeznétek arra, hogy miközben hozzátok fordulok, nem róvok fel nektek semmilyen más bűnt, csak azt, ami a szövegemben kifejezetten említve van. Elismerem, és megengedem, ha akarjátok, hogy ami a kirívó bűnöket illeti, olyan ártatlanok vagytok, amilyennek ti magatok is állítjátok. De hát nem követtek el semmilyen kárhozatos bűnt? Kérdezzétek meg magatokat, hogy nem hanyagoltátok-e el az evangéliumi üdvösséget? Kérdezzétek meg, hogy ha valaki olyan keveset gondolt volna a földi dolgaira, mint ti erre, és olyan kevés buzgalommal foglalkozott volna világi ügyeivel, mint ti a lelketek ügyeivel, vajon joggal remélhette volna a sikert? Igen, mondjátok meg nekem, hogy ti magatok nem lettetek volna-e készek az ilyen ember kudarcát (csődjét) az üzlet elhanyagolásának tulajdonítani? Nem tartanátok elegendőnek, ha alkalmanként gondolt is az ügyeire, miközben nem fordított rájuk kellő figyelmet: és így, ha időnként formálisan teljesítitek is azt, amit vallási kötelességeteknek neveztek, de ha az örökkévalóság ügyei nem igazán foglalkoztatják a lelketeket, ne gondoljátok, hogy mentesültök a vád alól, amelyet szövegem rátok ró. ***Kérlek benneteket, gondoljátok meg, mi az üdvösség; és hogy milyen nagy szükségetek van rá; és hogy hogyan kell keresni; és hogy milyen teljes lelki odaadás szükséges ahhoz, hogy e kötelességet megfelelően teljesítsétek.*** Mondjátok meg nekem, bánkódtatok-e és sirattátok-e mélységes szívbánattal bűneiteket? Kiáltottatok-e az Úr Jézus Krisztushoz irgalomért, mint akik valóban éreztétek, hogy elvesztetek? Lemondtatok-e teljesen minden magatokba vetett reményről (bizalomról), és teljesen rávetettétek-e magatokat Krisztusra, mint egyetlen reménységetekre? És ez még mindig, ebben a pillanatban is, az elméd mindennapi gyakorlata? Az evangélium nem kevesebbet követel meg tőled, mint ezt; és e nélkül nem élvezheted az üdvösséget, amelyet az evangélium biztosít számodra. Kérlek benneteket, jól fontoljátok meg ezt: és ha tudtok, adjatok választ arra a felhívásra, arra a szörnyű kérdésre, amelyet maga Isten intéz itt hozzátok - - - -]

**2. Azokhoz, akik valóban keresik az üdvösséget -**

[Ha teljesen Krisztusban és Krisztus által keresitek az üdvösséget, akkor megváltoztatom szövegem szavait, és megkérdezem: *Hogyne menekülnél meg (lehetséges-e, hogy nem menekülsz meg) ha ezt a nagy üdvösséget keresed?* Ebben biztosak lehettek: az üdvösség elég nagy ahhoz, hogy minden kívánságotokra választ adjon, és minden üdvös vágyatokat kielégítse. Krisztusban kimeríthetetlen bőség van mindabban, amire szükségetek van; és ebből a bőségből a szükségletek legteljesebb mértékéig kaptok. Ha kétségek vagy félelmek merülnek fel bennetek, tudjátok, hogy soha senki sem veszett el, aki Jézusra tekintett. "Akik őbenne vannak, azoknak soha nem volt és nem is lesz kárhoztatásuk [Róm 8:1.]." A Biblia minden ígérete biztosítja számodra ennek az üdvösségnek a birtoklását. Vak vagy, bűnös, tisztátalan és rabszolga? Íme, a bölcsesség, az igazságosság, a megszentelődés és a teljes megváltás Krisztus Jézusban a tied, és olyan mértékben kapod meg, amilyen mértékben a szükségleteid megkívánják. Élvezzétek tehát szabadságotokat; és az így nektek juttatott üdvösség töltsön el benneteket kimondhatatlan örömmel! Elismerem, hogy ellenségeitek hatalmasak, romlottságotok nagy, és kísértéseitek sokrétűek: de mégis bátran alkalmazom a szövegemben szereplő felhívást, és megkérdezem: Hogyan ne menekülnétek meg, ha ezt az üdvösséget keresitek? Nézzetek meg másokat, és lássátok, hogyan menekültek meg. Nézzétek meg, hogy azokon, akik megfeszítették a dicsőség Urát, milyen gyors és hatékony volt a változás, amely rajtuk végbement. Nézzétek meg, mi történt már azzal a sokasággal, akiket senki sem tud megszámlálni, és akik már élvezik ezt az üdvösséget Isten trónja körül. Hamarosan ti is e boldog sereghez fogtok tartozni. Csak az evangéliumi üdvösséget keressétek, mint az egyetlen szükséges dolgot, és soha nem fogjátok érezni a hiányát sem itt, az időben, sem az örökkévalóságban. Adjátok rá magatokat alaposan ennek elérésére; és "fáradozásotok nem lesz hiábavaló az Úrban"].

<https://bible.prayerrequest.com/7511-simeon-charles-horae-homileticae-commentary-21-volumes/hebrews/2/3/2/3/>

**Zsid 2,1-4.**

**Igemagyarázat**

**Matthew Henry *(1662-1714)* bibliakommentárjából**

***Fordítás angolról: Borzási Sándor (2010)***

forrás: <http://www.ccel.org/ccel/henry/mhc.i.html>

**Zsid 2.**

Az apostol ebben a fejezetben, I. Néhány alkalmazást csatol az előző fejezetben lefektetett, a Krisztus személyének kiválóságát érintő tanításhoz, egyrészt buzdításként, másrészt megindokolással, 1-4.v.II. Továbbmegy Krisztus kiválóságának feltárásában, hangsúlyozva, hogy nagyobb az angyaloknál, 5-9.v. III. Igyekszik elhárítani a kereszt botrányát, 10-15.v. IV. Erősíti Krisztus testetöltésének tényét, s hogy nem az angyalok természetét vette magára, hanem az Ábrahám magváét, s feltárja az okot, amiért így cselekedett, 16-v.- végig.

**Zsid 2,1-4**

**A mellőzés veszélye (Kr. u.62.)**

***1 Annakokáért annál is inkább szükséges nékünk a hallottakra figyelmeznünk, hogy valaha el ne sodortassunk. 2 Mert ha az angyaloktól hirdetett beszéd erõs volt és minden bûn és engedetlenség elvette igazságos büntetését: 3 Mimódon menekedünk meg mi, hogyha nem törõdünk ily nagy idvességgel? a melyet, miután kezdetben hirdetett az Úr, azok, a kik hallották, biztosítottak számunkra, 4 Velök együtt bizonyságot tevén arról az Isten, jelekkel meg csodákkal és sokféle erõkkel s a Szent Léleknek közléseivel az õ akarata szerint.***

[*http://www.ccel.org/ccel/bible/hu.Heb.2.html*](http://www.ccel.org/ccel/bible/hu.Heb.2.html)

Az apostol az egész levélen keresztül célszerűen halad előre az értelmes, hasznos tanítási módban: előbb lefekteti a doktrínákat, aztán érvekkel megerősíti, majd hasznosítja, alkalmazza azokat. Előttünk van itt az előbb kijelentett igazság alátámasztva és bebizonyítva. Ezt az „*annakokáért”* kötőszóval vezeti be, mellyel kezdődik ez a fejezet, s mely jelzi ennek szoros kapcsolódását az előzőhöz, ahol az apostol, miután bebizonyította Krisztus felsőbbrendűségét az angyalokkal szemben, kiknek szolgálata révén adatott a törvény, s hogy ennélfogva az evangéliumi rendtartásnak sokkal kiválóbbnak kell lennie a törvényénél, - most elkezdi alkalmazni ezt a tanítást, egyrészt buzdításképpen, másrészt megindokolással.

I. Buzdításképpen: *Annakokáért szükséges nékünk a hallottakra figyelmeznünk, 2.v.* Ez az első mód, mely által tiszteletünket kell tanúsítanunk Krisztus és az evangélium iránt. Mindenkinek, ki az evangélium alatt él, nagy gondja az, hogy a legkomolyabban figyelmezzen minden evangéliumi kijelentésre és irányításra; hogy nagyra értékelje azokat ítéletében, mint legnagyobb fontossággal bíró dolgokat; hallgassa azokat szorgalmasan, minden alkalommal, valahányszor csak teheti; olvassa gyakran, elmélkedjen róluk behatóan és párosítsa hittel azokat. Magunkhoz kell ölelnünk őket teljes szívünkkel és érzelmünkkel, elménkben kell forgassuk, és végül szavainkat és cselekedeteinket hozzájuk kell szabjuk.

II. Megindokolásként, erős érveket sorakoztat fel a buzdítás fokozására.

1. Első érvét meríti a nagy veszteségből, melyet szenvedni fogunk, ha nem ragaszkodunk a hallottakhoz: *Elsodortatunk.* (angolban: *elillannak tőlünk*). Rést törnek, és kiszivárognak fejünkből, nyelvünkről, és életünkből, s nagyon vesztesek leszünk hanyagságunk miatt. Tanuljuk meg, (1.) Amikor befogadtuk elménkbe az evangéliumi igazságokat, abban a veszélyben vagyunk, hogy elveszítjük azokat. Elménk és emlékezetünk olyan, mint egy lyukas edény, csak sok gond árán lehet megtartani, mit beleöntöttünk. Ez egyrészt természetünk romlottságának, továbbá a Sátán ellenállásának és ravaszságának tulajdonítható, valamint a világ akadályainak és csapdáinak, melyek mint tövisek megfojtják a jó magot. (2.) Felfoghatatlan veszteséggel találkoznak, akik az evangéliumi igazságokat, melyeket befogadtak, hagyják kiszivárogni elméjükből. Ezer aranynál és ezüstnél drágább kincstárat veszítenek. Elvetett magjuk kárba ment, a hallgatásra szánt idejük és erőfeszítésük elveszett, s a jó termésre néző reményük is odalett. Minden elveszett, ha az evangélium elveszett! (3.) Ennek megfontolása erős indíték kell legyen az evangéliumra való összpontosított figyelésünkre, s annak szívünkben való megőrzésére. • És valóban, ha nem jól hallgatjuk, úgy nem fog sokáig megmaradni bennünk Isten beszéde. A figyelmetlen hallgatók hamarosan feledékeny hallgatókká lesznek!

2. Másik érvét abból a rettenetes büntetésből veszi, melyet magunkra vonunk, ha nem tesszük e kötelességet. E büntetés sokkal rettenetesebb, mint az a büntetés, mely alá a törvény megvetői estek, 2-3.v. Itt figyeljük meg, (1.) Hogyan van a törvény jellemezve: *angyalok által hirdetett beszéd volt és erős volt.*  Angyaloktól hirdetett ige volt, mert az angyalok szolgálata által adatott. Ők fújták a trombitát, s talán Isten irányítása alatt formálták a szavakat. És Isten, mint Bíró, igénybe fogja venni az angyalokat, hogy megfújják a kürtöt másodszor, s mindenkit az Ő ítélőszéke elé gyűjtsenek, s elvegyék ítéletüket, aszerint, amint a törvény mércéjéhez szabták-e magukat, vagy sem. • És *ez a kihirdetett törvény erős volt.* Olyan, mint az ígéret: *igen és ámen.* Igazság és hűség a lényege, és megmarad, erejét nem veszti, akár engedelmeskednek neki az emberek, akár nem. *Mert minden bűn és engedetlenség elveszi igazságos büntetését*. Ha az emberek tréfálnak is Isten törvényével, a törvény nem fog tréfálni velük! Erősen bánt a bűnösökkel a korábbi korokban, és erősen fog bánni a bűnösökkel minden időben! Isten, mint igazságos kormányzó és bíró, amikor a törvényt kibocsátotta, nem hagyta annak megvetését és megszegését büntetetlenül, hanem időről időre elszámolt annak megrontóival, s megfizetett nekik engedetlenségük természete és súlyossága szerint. • Figyeljük meg, A legszigorúbb büntetés, amit Isten valaha is a bűnösökre mért, nem több, mint amit a bűn érdemelt: *igazságos büntetés.* A büntetések oly méltányosak és annyira megfelelnek a bűnnek, mint a jutalmak az engedelmességnek. Sőt, sokkal jobban megfelelnek, mint a jutalmak a tökéletlen engedelmességnek. (2.) Figyeljük meg, hogyan van jellemezve (leírva) az evangélium. Üdvösség ez, *nagy üdvösség*, szabadítás. Oly nagy szabadítás, hogy semmilyen más szabadítás sem hasonlítható hozzá. Oly nagy, hogy senki sem képes teljesen kifejezni, még csak felfogni sem, ennek nagyságát. • Nagy üdvösség (szabadítás) az, mit az evangélium feltár, mert nagy Szabadítót jelenít meg, olyat, aki Istent a mi természetünkkel és személyünkkel kibékítettnek mutatja be. Feltárja, miként szabadulhatunk meg ilyen nagy bűnből és nyomorúságból, s hogyan juthatunk el oly nagy szentségre és nagy boldogságra. • Az evangélium felfedi a nagy Megszentelőt, hogy bennünket képesítsen az üdvösségre, s a Megváltóhoz vonjon minket. • Az evangélium a kegyelemnek, az új szövetségnek nagy és kiváló rendtartását tárja elénk. A nagy kiváltságlevél és ár meg van szerezve, s biztosítva mindazoknak, kik a szövetség kötelékébe jönnek. (3.) Figyeljük meg, hogyan van az evangélium elleni bűn jellemezve (leírva): *e nagy üdvösséggel való nemtörődést* jelent. Isten Krisztusban feltárt üdvözítő kegyelmének a megvetése ez, semmibevétele, mellőzése. Annyi, mint nem törődni vele; úgy vélekedni, hogy nem érdemes még csak meg sem ismerkedni vele; nem fontolni meg sem az evangéliumi kegyelem értékét, sem az ő ráutaltságukat, nyomorult állapotukat nélküle; nem vetni latba igyekezetüket az evangélium igazságának meglátására, s az azzal való egyetértésre, úgy, hogy azzal azonosuljanak, és magukra alkalmazzák. Mindezen dolgokban e nagy üdvösség iránt nyílt megvetést fedezhetnek fel. Vigyázzunk, hogy mi ne találtassunk azon gonosz, megátalkodott bűnösök közt, kik megvetik az evangélium kegyelmét. (4.) Hogyan van az ilyen bűnösök nyomorúsága leírva: ki van jelentve, hogy *elkerülhetetlen,* (3.v.): *Mimódon menekedünk meg mi?* Ez jelzi, [1.] Hogy ez üdvösség megvetői máris ítélet alatt vannak, le vannak tartóztatva, és az igazságszolgáltatás kezében vannak immár. Így voltak Ádám bűne folytán; s személyes bűneikkel bilincseiket még inkább megerősítették. *Aki nem hiszen, immár elkárhozott,* Jn 3,18. [2.] Jelzi, hogy nincs menekvés ez ítéletes állapotból, csak úgy, ha elfogadjuk az evangéliumban kijelentett nagy üdvösséget. Mindaddig, míg ennek megvetői kitartanak vétkükben, Isten haragja van rajtuk, és rajtuk is marad, ennek hatálya alól magukat nem tudják kivonni, nem tudnak kilépni, nem tudnak az átoktól megszabadulni. [3.] Jelzi azt is, hogy van egy még súlyosabb átok és kárhoztatás, s ez azokra vár, akik mindvégig megvetik Istennek Krisztusban megjelent kegyelmét, s hogy e legsúlyosabb átoktól nem tudnak megmenekülni. Ama nagy napon nem rejthetik el személyüket, sem nem tagadhatják le bűneiket, nem vesztegethetik meg a bírót, nem törhetik szét börtönük zárát. Az irgalmasságnak semmilyen ajtaja sem marad nyitva számukra. Ott nem lesz többé bűnért való áldozat. Visszaszerezhetetlenül elvesztek. • Ezeknek kikerülhetetlen nyomorúsága egy kérdéssel van itt kifejezve: *Mi módon menekedhetünk meg mi?*  Itt minden ember józan észére történik hivatkozás, s épp a bűnösök lelkiismeretére. Egy kihívás ez minden erejükre és kigondolásukra, minden befolyásukra és szövetségükre: ha akár ők, vagy bárki más értük képes-e találni, vagy képes-e kieszközölni egy menekülési módot Isten megtoroló igazsága és haragja alól. – Jelzi ez, hogy e nagy üdvösség megvetői nem csak minden erő nélkül maradnak, hanem minden ellenvetés és mentség nélkül is, az ítélet napján. Ha megkérdezik tőlük, mi mondanivalójuk van, hogy az ítéletet ne hajtsák végre rajtuk, úgy némák maradnak, és saját lelkiismeretükben megbélyegzetten önmaguk felett mondanak ítéletet, még pedig egy annál nagyobb nyomorúságra, mint amilyenben azoknak volt részük, kik a törvény tekintélyét vetették meg, vagy a törvény nélkül vétkeztek.

3. Egy további érv a buzdítás erősítésére annak a személynek méltóságából és kiválóságából van merítve, aki által az evangélium először hirdettetett (3.v.). *Ezt először az Úr hirdette,* vagyis, az Úr Jézus Krisztus, aki maga Jehova, az Élet és dicsőség Ura, Mindeneknek Ura; és mint ilyen tévedhetetlen és csalhatatlan bölcsességgel bír, valamint végtelen és kimeríthetetlen jósággal, megkérdőjelezhetetlen és változhatatlan igazsággal és hűséggel, abszolút szuverénítással és tekintéllyel, s ellenállhatatlan hatalommal. A mindenség e nagy Ura volt az első, aki először hirdette ezt az evangéliumot, világosan és tisztán, árnyképek és jelképek nélkül, nem úgy, mint ahogy eljövetele előtt hirdettetett. Nos, joggal elvárható, hogy mindenki tisztelettel legyen ez Úr iránt, s figyelmezzen arra az evangéliumra, mely egy ilyen személy által hirdettetett először, aki úgy beszélt, *ahogy soha ember még nem beszélt.*

4. Egy újabb érv azok jelleméből van véve, kik tanúi voltak Krisztusnak és az evangéliumnak (3-4.v.): *Azok, akik hallották, megerősítettek számunkra, maga Isten is bizonyságot tévén velük együtt.* Figyeljük meg, (1.) Az evangélium hirdetése (közhírré tétele) folytatva lett és meg lett erősítve azok által, kik Krisztust hallották: az evangélisták és apostolok által, kik szem- és fültanúi voltak annak, amit Jézus Krisztus kezdett cselekedni és tanítani, Csel 1,1. • Ezen tanúbizonyságoknak nem lehetett semmi világi céljuk, vagy érdekük, amit ezzel szolgálhattak volna. Semmi sem késztethette őket tanúságtételükre, csak a Megváltó dicsősége, valamint sajátmaguk és mások üdvössége. Bizonyságtételük által kitették magukat mindazon dolgok elvesztésének, ami csak drága volt számukra ez életben, és sokan közülük vérükkel pecsételték meg azt. (2.) *Isten maga bizonyságot tett* azok mellett, kik Krisztusról tanúskodtak. Tanúsította, hogy Ő hatalmazta fel és küldte ki őket, hogy Krisztust s az általa nyerhető üdvösséget prédikálják a világnak. • És hogyan tanúskodott Ő mellettük (velük együtt)? Nem csak azáltal, hogy nagy békességet adott szívükbe, és nagy türelemmel áldotta meg őket minden szenvedéseik alatt, s kibeszélhetetlen bátorsággal és örömmel töltötte el őket (habár mindezek saját maguk számára igazi bizonyságok voltak), de bizonyságot tett mellettük *jelekkel és csodákkal, és isteni erőkkel, és a Szentlélek ajándékaival, az Ő akarata szerint.* [1.] *Jelekkel,* - az Ő bennük munkálkodó kegyelmes jelenlétének jeleivel, s az Ő általuk munkálkodó erejének jeleivel. [2.] *Erőkkel,* - a természet erejét felülmúló, s a természet folyásán kívül eső munkákkal, melyek csodálattal és ámulattal töltötték el a szemlélőket, felkeltve bennük a érdeklődést, hogy figyelmezzenek a prédikált igazságokra s tudakozódnak utánuk. [3.] *Különféle csodákkal,* - vagy hatalmas munkákkal, melyekben minden vitán felül egy mindenható hatóerő ragyogott elő. [4.] *A Szentlélek ajándékaival –* mely képesítette, támogatta és serkentette őket arra a munkára, melyre elhívattak – *a Szentlélek közléseivel, a különféle ajándékok osztogatásával,* 1Kor 12,4, stb.  *•* És mindez *Isten akarata szerint* történt*.* Isten akarata volt az, hogy biztos alapja legyen hitünknek, s erős fundamentumunk legyen reménységünk számára, elfogadva az evangéliumot. • S amint a törvény kihirdetésekor nagy jelek és csodák voltak, melyekkel Isten annak tekintélye és értéke mellett tanúskodott, úgy az evangélium mellett sokkal több és nagyobb csodákkal tett bizonyságot, minthogy ez egy sokkal kiválóbb és tartósabb rendtartás.

Hol másképpen nincs jelezve, a fordítások a DeepL Translatorral készültek. A fordítást átnézte, javította: Borzási Sándor. 2024. januárjában, Marosvásárhelyen. Dicsőség Istennek mindenért!